c: text/html

text:
© 1996 – 2009 The Office of the High Commissioner for Human Rights
This HTML version prepared by the UDHR in Unicode project, http://www.unicode.org/udhr.
1948 .1998
10 दिसम्बर, 1948 के संयुक्त राष्ट्र महासभा द्वारा अपनाएल और घोषित मानवाधिकार
सभे के ओकर उचित सम्मान तथा मानव परिवार के सब सदस्य के बराबरी के हक ही विश्व समुदाय के स्वतंत्राता, न्याय और शांति के बुनियाद हई।
मानवाधिकार के उल्लंघन हरदम से अमानवीय काम के बजह से ही होव हई। जेकरा से मानवता के अंतकरण दु:य्वी होव हई। एक आम आदमी के सबसे बड़ा इच्छा इहे होव हई कि ए दुनिया में ओकरा भाषण और विचार के आजादी मीले साथ ही भय और इच्छा से भी मुक्ति मीले।
यदि कोइयो तानाशाही या दमन के य्विलाफ बगावत करे लेले मजबूर हई त ओकरा कानून से ओकर मानवाधिकार के सुरक्षा के इंतजाम होए के चाहीं। इहो आवश्यक हई कि राष्ट्र सब के बीच दोस्ती बढ़ाएल जाए।
संयुक्त राष्ट्र के लोग सब अपन चार्टर में मौलिक मानवाधिकार, मानव के सम्मान और उपयोगिता तथा आदमी और औरत के बराबर अधिकार के प्रति अपन विश्वास जतेलकई हन। साथ ही उ आर स्वतंत्राता के माहौल में सामाजिक प्रगति तथा जीवन के स्तर के बढ़ावे लेल भी दृढ़ निश्चय कएलकई हन।
साथ में सदस्य राष्ट्र सब संयुक्त राष्ट्र के मदद से मानवाधिकार और मौलिक स्वतंत्राता के प्रति लोग सब में इज्जत बढ़ावे लेल भी संकल्प लेलकए हन।
एहि से इ संकल्प के प्राप्ति के लेल इ सब अधिकार और स्वतंत्राता के समझ रहना सबसे जरूरी हई।
अब, एही से,
महासभा,
ई एलान कर हई, कि मानवाधिकार के इ घोषणा के सब लोग और सब राष्ट्र पालन करे। सब व्यक्ति और समाज के सब अंग इ घोषणा के अपन इमाम में रय्वे। संयुक्त राष्ट्र के सदस्य राष्ट्र के लोग सब के बीच या उनकर अधिकार क्षेत्रा में रहे वाला लोग के बीच प्रगतिशली कदम से या शिक्षा के माध्यम से इ सब अधिकार और स्वतंत्राता के प्रति सम्मान जगालई के चाही।
सब लोग आजादे जन्म लेब हई तथा सब के बराबरे सम्मान और अधिकार हइ। हुनय्वो के पास समझ-बूझ और अंत:करण के आवाज होब हई। और हुनका दोसरो के साथ भाईचारा के व्यवहार करे पड़ हई।
बिना कोनो जाति, रंग, लिंग, भाषा धर्म, राजनीतिक, और दोसरो मान्यता, राष्ट्रीयता या सामाजिक मूल, धन संपत्ति, जन्म या दोसर स्थिति के भेदभाव के सभे कोई उ घोषणा में लिय्वल अधिकार और आजादी के हकदार होइथिन।
सब के जिंदगी, स्वतंत्राता और आत्म सुरक्षा के अधिकार हई।
केकरो भी गुलाम बना के ना रय्वल जा सक हई। कोनो रूप में गुलामी और गुलाम के व्यापार पर सय्व्त पाबंदी हई।
केकरो साथ क्रूर, अमानवीय या घृणित व्यवहार ना कएल जा सक हई। केकरो सताएल या सजना देल जा सक हई।
सब के कानून के सामने सब जगह एक आदमी के रूप में पहचानल जाए के अधिकार हई।
कानून के सामने सब कोई बराबर हई। तथा बिना कोनो भेदभाव के कानून से समान संरक्षण प्राप्त करे के अधिकार हई। तथा इ घोषणा के उल्लंघन होएला पर या भेदभाव के स्थिति में सब के समान संरक्षण प्राप्त करे के अधिकार हई।
संविधान या कानून द्वारा देल गेल सब मौलिक अधिकार के उल्लंघन होला पर सब के कोई अच्छा राष्ट्रीय संगठन से क्षतिपूर्ति प्राप्त करे के अधिकार हई।
केओ के भी बिना कारण के कैद, अज्ञातवास या देश निकाला न देल जा सक हई।
केकरो य्विलाफ आपराधिक मामला होए अथवा केओ के सब अधिकार और कर्तव्य के निर्धारण के सिलसिला में कौनो स्वतंत्रा और निष्पक्ष ट्राइब्यूनल के समक्ष निष्पक्ष सुनवाई के समान अधिकार मिलल हई।
1. केओ के भी कानून जब तक दोषी ना कह देत हई तब तक ओकरा बेगुनाहे समझल जाए के चाही। चाहे ओकरा य्विलाफ आपराधिक मामला ही काहे ना चल रहल होए। इ सुनवाई के दौरान अपन बचाव के लेल ओकरा पूरा-पूरा हक भी मिलतई।
2. कौनो राष्ट्रीय या अन्तर्राष्ट्रीय कानून के तहत कोनों काम के दंडनीय अपराध ना मानल जा रहलई हन त कौनो आदमी के उ काम के लेल दोषी ना करार देल जा सक हई।
केओ के नीजि जीवन, परिवार, घर तथा पत्रााचार आदि में कौनो के भी हस्तक्षेप करे के अधिकार ना हई। न ही कोई के ओकर सम्मान और प्रतिष्ठा पर हमला करे के अधिकार हई।सब के अइसन हस्तक्षेप और हमला के य्विलाफ कानून से संरक्षण प्राप्त करे के अधिकार हई।
1. सब के अपन राज्य के सीमा के अंदर मकान बनावे के तथा एक जगह से दोसर जगह जाए के अधिकार हए।
2. सब के कोई भी देश इहाँ तक कि अपन भी छोड़े और वापस लौटि के आबे के अधिकार हई।
1. प्रताड़ना से बचे य्वातिर दोसर देश में संरक्षण प्राप्त करें के अधिकार हई।
2. लेकिन इ अधिकार के उपयोग ओइसन प्रताड़ना में ना कएल जा सक हई जे गैर राजनीतिक अपराध तथा संयुक्त राष्ट्र के उद्वेश्य और सिद्धांत के य्विलाफ कएल गेल काम के लेल मिलल रहल होए।
1. जाति, राष्ट्रीयता और धर्म के बंधन से मुक्त कौनो भी बालिग आदमी और औरत के शादी और परिवार बसावे के अधिकार हई। दुनू के शादी के समय, गृहस्थ जीवन के दौरान और शादी टूटे के बादो बराबरी के अधिकार हई। शादी दुनू के मर्जी और सहमति से ही संभव हई।
2. परिवार समाज के एक प्राकृतिक और मौलिक इकाई हए। साथ ही ओकरा समाज और राज्य से पूरा संरक्ष्ण प्राप्त करे के अतिधकार हई।
1. [missing?]
2. [missing?]
3. [missing?]
1. कोइयो अकेले अथवा केकरो साथ मिल के संपत्ति अर्जित कर सक हई।
2. केकेरो के भी ओकर संपत्ति से बेदय्वल ना कएल जा सक हई।
सब के सोचे और कोइयो धर्म अपनावे के अधिकार हई। तथा ओ अपन धर्म और मान्यता में भी परिवर्त्तन कर सक हई। एकर साथ-साथ उ अकेले या समूह में कोनो भी सार्वजनिक या नीजि जगह पर अपन धर्म या विश्वास के पालन, प्रवचन अथवा पूजा-पाठ के माध्यम से कर सक हई।
सब के विचार और अभिव्यक्ति के अधिकार हई और ओकर इ विचार में कैसनो भी हस्तक्षेप ना हो सक हई। साथ ही ओ संचार के कोनो साधन द्वारा कहीं से भी कोई भी सूचना और विचार प्राप्त कर सक हई।
1. सब के शांतिपूर्ण तरीका से एकत्राित होए तथा कोनो संगठन में शमिल होए के अधिकार हइ।
2. तथा केकरो कोनो संगठन में जबर्दस्ती शामिल ना करल जा सक हई।
1. सब के अपन देश के सरकार में शामिल होए के अधिकार हई या त सीधे-सीधे या अपनस्वतंत्राता से चुनल प्रतिनिधी के माध्यम से।
2. अपन देश के जनसेवा के उपयोग करे के अधिकार हई।
3. के इच्छा ही सरकार के ताकत के आधार होब हुई।और इ समय-समय पर होबे वाला स्वतंत्रा और निष्पक्ष चुनाव से होब हई। जेकर आयोजन गुप्त मतदान या फेर स्वतंत्रा मतदान प्रक्रिया से होब हई।
समाज के एक सदस्य होबे के नाते सब के सामाजिक सुरक्षा के अधिकार हई। साथ ही देश के आर्थिक, सामाजिक और सांस्कृतिक अधिकार के उपयोग के अधिकार हई जे ओकर व्यक्तित्व के विकास में सहायक होब हई। इ सब अधिकार के उपयोग, प्रयास तथा अन्तर्राष्ट्रीय सहयोग से संभव हो सके हई। जे ओ राष्ट्र के संसाधन और संगठन पर निर्भर कर हई।
1. सब के काम करे के तथा रोजगार चुने के अधिकार हई । तथा बेरोजगारी से ओकर सुरक्षा के गारंटी भी। ई न्यायसंगत तथा सुविधाजनक परिस्थिति में भी काम करे के अधिकार हई।
2. बिना कौनो भेदभाव के समान कार्य के य्वातिर समान वेतन के अधिकार हई।
3. हर कोई जे काम कर हई ओके अपन तथा परिवार के लेल एक न्यायसंगत तथा उचित वेतन पावे के अधिकार हई ताकि उ सम्मानजनक जिंदगी बिता सके। एकर अलावे सामाजिक संरक्षरण के उ साधन के उपयोग करे के भी अधिकार हई जे ओकर वेतन में बढ़ोतरी कर सक हई।
4. एकर अलावे अपन हित के सुरक्षा के लेल ट्रेड यूनियन बनाबे अथवा ट्रेड युनियन में शामिल होबे के अधिकार हई।
सब के आराम तथा छुट्टी मनाबे के अधिकार हई। तथा काम के समय के भी उचित सीमा हई तथा समय-समय पर वेतन सहित छुट्टियो के उपभेग के अधिकार भी।
1. सब के अपन तथा अपन परिवार के स्वास्थ्य और कुशलता के य्वातिर एक उचित स्तर पर जीवन यापन के अधिकार हई। बढ़िया जीवन-स्तर में ओकरा लेल भोजन, कपड़ा, घर तथा उचित चिकित्सा और जरूरी सामाजिक सेवा भी शामिल हई। एकर अलावे बेरोजगारील, बिमारी, अपंगता, बेधव्य, बुढ़ापा तथा ऐसन हालत जेकरा पर ओकर, नियंत्राण ना हई, ओ से सुरक्षा पावे के अधिकार हई।
2. मातृत्व तथा बचपन के विशेष ध्यान और मदद पावे के अधिकार हई। सब बच्चा के, चाहे ओकर जन्म कानूनी शादी के तहत होएल होए अथवा बिना शादी के, सामाजिक संरक्षण प्राप्त करे के अधिकार हई।
1. सब के शिक्षा प्राप्त करे के अधिकार हई। कम से कम प्राथमिक तथा बुनियादी शिक्षा त मुफ्त होए के चाहिये। तकनीकी और व्यवसायिक पढ़ाई सब के मिले के चाही तथा योग्यता के आधार पर उच्च शिक्षा पर सब के अधिकार होए के चाही।
2. शिक्षा मानव व्यक्तित्व के विकास में सहायक होए तथा मानवाधिकार और बुनियादी स्वतंत्राता के प्रति आदमी सब में इज्जत के भावना के मजबूत करे। सब देश जाति और धार्मिक समूह के बीच आपसी समझ, सहनशीलता तथा भाईचारा एवं शांति की स्थापना के य्वातिर संयुक्त राष्ट्र के गतिविधियो के बढ़ाबे में सहायक हो।
3. अभिभावक सब के अपन बच्चा के लेल सही शिक्षा चुने के भी अधिकार हई।
1. सब के अपन समुदाय के सांस्कृतिक कार्यक्रम में हिस्सा लेबे के, कला के आनन्द उठाबे के, वैज्ञानिक प्रगति में भागीदार बने के तथा लाभ उठाबे के अधिकार हई।
2. सब के अपन वैज्ञानिक, साहित्यिक और कलात्मक कृति जेकर ओ लेय्वन हए के नैतिक और मौलिक फायदा के संरक्षण के अधिकार हई।
सब के इ घोषण में निर्धारित सब अधिकार और आजादी के सामाजिक और अन्तर्राष्ट्रीय स्तर पर पावे के अधिकार हई।
1. सब के अपन समुदाय के प्रति कर्त्तव्य हई। जेकरा पूरा करके ही ओकर व्यक्तित्व के स्वतंत्रा और संपूर्ण विकास संभव हई।
2. अपन अधिकार और आजादी के उपयोग कानून द्वारा तक कएल गेल सीमा के अन्तर्गत ही होना चाही ताकि हम दोसरो के अधिकार और आजादी के भी उचित सम्मान करि सकियै।
3. एकरा से एक लोकतांत्रािक, समाज में नैतिक, कानून और व्यवस्था तथा जन-कल्याण के तथा जरूरत के हम पूरा कर सक हीये।
ई घोषणा में लीय्वल कोई भी अनुच्छेद के मतलब इ ना हई, कि कोई राज्य समूह या व्यक्ति कोनो ऐसन गतिविधि में शरीक होए या कोई ऐसन काम करे जइसे अई में लिय्वल अधिकार और स्वतंत्राता ही नष्ट हो जाए।

robotstxt: allowed

filter: keep


text:
Friday, August 29, 2014
2.08 येरमाक - साइबेरिया के विजेता
मूल रूसी - लेव तल्सतोय (1828-1910) मगही अनुवाद - नारायण प्रसाद
त्सार (राजा) इवान वसिल्येविच ग्रोज़्नी [Tsar Ivan the Terrible (1530-1584)] के समय में स्त्रोगोनोव लोग धनी व्यापारी हला, आउ ओकन्हीं कामा नदी के किनारे बसल पेर्म शहर में रहऽ हला ।
ओकन्हीं सुनलका हल कि कामा नदी के किनारे कोय 140 विर्स्ता [1] तक जमीन बहुत निम्मन हइ, जेकरा शताब्दी तक जोतल नयँ गेले ह, कार-कार जंगल सब के शताब्दी तक काटल नयँ गेले ह । जंगलन में बहुत जंगली जानवर हकइ, आउ नदिया के किनारे मछली भरल बहुत सारा झील हइ, आउ कोय ऊ जमीन पर नयँ रहऽ हइ, खाली तातार लोग हियाँ आवऽ जा हइ ।
स्त्रोगोनोव लोग के तरफ से त्सार के पास चिट्ठी भेजल गेलइ - "हमन्हीं के ई जमीन दान में देल जाय, आउ हमन्हीं खुद्दे हियाँ पर शहर बनइबइ आउ लोग के जामा करबइ, ओकन्हीं के बसइबइ आउ तातार सब के ई क्षेत्र से गुजरे नयँ देबइ ।"
त्सार ई प्रस्ताव के स्वीकार कर लेलथिन आउ ई जमीन ओकन्हीं के दे देलथिन । स्त्रोगोनोव लोगन कारिंदा सब के, अदमी जामा करे खातिर भेजलका । आउ ओकन्हीं के पास कइएक बेकार (निठल्ला) लोग अइते गेला । जे कोय आल, ओकरा स्त्रोगोनोव जमीन, जंगल के साथ-साथ पशुओ देलका आउ ई तय होल कि जिनगी भर कोय कर (टैक्स) देवे के जरूरत नयँ - खाली एहे शर्त रक्खल गेल कि अगर जरूरत पड़े तो तातार लोग के साथ युद्ध करे लगी जाय के चाही । ई तरह से रूसी लोग ई जमीन पर बसते गेला ।
बीस बरस बीत गेल । स्त्रोगोनोव-व्यापारी लोग आउ धनगर होते गेला, आउ ई 140 विर्स्ता के जमीन कमती पड़े लगलइ । ओकन्हीं के आउ जमीन के चाहत होवे लगलइ । ओकन्हीं के जमीन के छोर से कोय 100 विर्स्ता तक उँचगर-उँचगर उराल पहाड़ हलइ, आउ ई पहड़वन के पीछू, जइसन कि ओकन्हीं के सुन्ने में अइले हल, बहुत सुन्दर जमीन हइ आउ अइसन जमीन के कोय अन्त नयँ हइ । ई उत्तम जमीन साइबेरिया के एगो सामान्य राजकुमार कुचुम के शासन में हलइ । कुचुम पहिले के जमाना में रूसी त्सार के अधीन हलइ, लेकिन बाद में विद्रोही हो गेलइ आउ स्त्रोगोनोव के बस्ती सब के तहस-नहस कर देवे के धमकी देलकइ ।
स्त्रोगोनोव फेर त्सार के चिट्ठी भेजलका - "अपने हमन्हीं के जमीन देलथिन, हमन्हीं ओकरा अपने के अधीन कइलिअइ । अब चोर त्सरेक (छोटा त्सार) कुचुम अपने के विरोध में विद्रोह कर रहले ह, आउ ई जमीन के हथिया लेवे आउ हमन्हीं के बरबाद करे के चक्कर में हकइ । हमन्हीं के अनुमति देथिन कि उराल पहड़वन के पीछू वला जमीन हथिया लिअइ । हमन्हीं कुचुम के जीतके अपने के अधीन कर देबइ ।"
त्सार सहमत हो गेलथिन आउ जवाब देलथिन - "अगर तोहन्हीं के शक्ति हको, त कुचुम से ऊ जमीन हथिया लेते जा । खाली रूस से बहुत जादे अदमी मत ले जा ।"
स्त्रोगोनोव के जइसहीं ई आदेशपत्र मिललइ, त अपन कारिंदा सब के आउ अदमी जामा करके लावे खातिर भेजते गेला । एकर अलावे वोल्गा आउ दोन से कज़ाक सब के फुसला-उसला के लावे के हुकुम देलका । ऊ समय वोल्गा आउ दोन के किनारे बहुत्ते कज़ाक लोग घुमते-फिरते रहऽ हलइ । ऊ लोग 200, 300 या 600 अदमी के गिरोह में रहऽ हलइ, आउ अपन-अपन गिरोह के अपन-अपन अतमान (सरदार) चुन लेते जा हलइ, आउ नाव में सफर करते जा हलइ, व्यापारी सब के नाव पकड़के लूट ले हलइ, आउ नदी के किनारे के कस्बा में कैंप करके जाड़ा गुजारऽ हलइ ।
कारिंदन वोल्गा पर आके पुच्छे लगल - "हियाँ कउन-कउन मशहूर कज़ाक हका ?" त ओकन्हीं के जवाब मिलऽ हइ - "कइएक कज़ाक होते जा हका । ओकन्हीं के चलते जीना मोसकिल हो जा हइ । चेर्काश मिश्का ("मिखइल" के ऊनार्थक) हकइ, सारी-अज़मान हकइ ... लेकिन कोय अतमान येरमाक तिमोफ़ेइच से जादे खतरनाक नयँ हइ । ओकरा पास 1000 अदमी हकइ, आउ ओकरा से खाली, लोग आउ व्यापारिए नयँ डरऽ हका, बल्कि त्सार के सेना भी ओकरा से पंगा नयँ ले हइ ।"
आउ कारिंदन अतमान येरमाक के पास गेला आउ ओकरा स्त्रोगोनोव के पास चले लगी समझइलका । ञेरमाक ओकन्हीं के स्वागत कइलकइ, ओकन्हीं के बात ध्यान से सुनलकइ आउ उद्ग्रहण (Assumption - रोमन कैथोलिक धर्मसिद्धान्त के अनुसार Virgin Mary के स्वर्गारोहण के अवसर पर कइल गेल स्वागत के उपलक्ष में 15 अगस्त के आयोजित भोज) के समय आवे के बात देलकइ । उद्ग्रहण के समय स्त्रोगोनोव के पास कज़ाक लोग अइते गेल - अतमान येरमाक तिमोफ़ेयेविच के साथ-साथ 600 अदमी । शुरू में स्त्रोगोनोव ओकन्हीं के पड़ोस के तातार सब के विरुद्ध युद्ध करे खातिर भेजते गेला । कज़ाक लोग ओकन्हीं के पराजित कर देलकइ । बाद में, जब कुच्छो करे के नयँ रहलइ, त आसपास ओकन्हीं अवारागर्दी करे आउ लूटपाट करे लगलइ ।
स्त्रोगोनोव येरमाक के बोलाके बोलऽ हका - "हम तोहन्हीं के आउ आगे नयँ रख सकम, अगर तोहन्हीं अइसहीं शरारत करते जइबऽ ।" त येरमाक जवाब दे हकइ - "हमरो कोय खुशी नयँ हो रहले ह, हमर अदमी सब के नियंत्रित करना असान काम नयँ हकइ, ई लोग शरारती हकइ । हमन्हीं के काम देल जाय ।" स्त्रोगोनोव बोलऽ हका - "उराल पहाड़ के पीछू जइते जा आउ कुचुम के साथ युद्ध करऽ । ओकर जमीन हथियावऽ । तोहन्हीं के त्सार भी पुरस्कार देथुन ।"
एतना कहके येरमाक के त्सार के आदेशपत्र देखइलका । येरमाक बड़ी खुश होल । कज़ाक लोग के एकट्ठा कइलक आउ बोलऽ हइ - "हमरा मालिक के सामने तोहन्हीं बदनाम करते जा हँ - बिन कोय कारण के लूटपाट करते जा हँ । अगर अपना के नयँ सुधारते जइमँऽ, तो ऊ तोहन्हीं के निकास देथुन । फेर काहाँ जइते जइमँऽ ? वोल्गा पर त्सार के बड़गर सेना हकउ, जे तोहन्हीं के कैदी बना लेतउ आउ तोहन्हीं के पहिलउका करम के चलते तोहन्हीं लगी मोसकिल होतउ । आउ तोहन्हीं बोर होब करऽ हँ, त अइकी हकउ तोहन्हीं खातिर काम ।"
आउ ऊ त्सार के आदेशपत्र ओकन्हीं के देखइलकइ जेकरा में स्त्रोगोनोव के उराल के आगे के जमीन पर जीत हासिल करके कब्जा करे के अनुमति देल गेले हल । कज़ाक सब आपस में कुछ देर चर्चा कइलकइ आउ जाय लगी सहमत हो गेते गेलइ । येरमाक स्त्रोगोनोव के पास गेलइ आउ दुन्नु मिलके सोचे लगला कि ई अभियान के कइसे आयोजित कइल जाय ।
ओकन्हीं ई निर्णय करते गेला कि केतना नाव चाही, केतना पावरोटी, पशु, बन्हुक, बारूद, सीसा; केतना दुभाषिया के रूप में कैदी तातार आउ केतना जर्मन - बन्हुक बनावे वला । स्त्रोगोनोव सोचऽ हका - "हलाँकि जे कुछ ई माँग रहल ह, ऊ सब कुछ बहुत महँग पड़त, तइयो ओकरा सब कुछ देवे के चाही, नयँ तो हियाँ अगर रहत, त हमरा बरबाद कर देते जात ।" स्त्रोगोनोव सहमत हो गेला, सब समान एकट्ठा कइलका आउ येरमाक आउ ओकर साथ कज़ाक सब के सुसज्जित कइलका ।
दस सितम्बर के येरमाक आउ ओकर कज़ाक बत्तीस नाव में चुसोवाय नदी के प्रतिप्रवाह (upstream) में प्रस्थान कइलकइ । हरेक नाव में बीस अदमी हलइ । ओकन्हीं चार दिन तक नाव नदी के प्रतिप्रवाह में परवार से खेते चल गेलइ, आउ तब सिरिब्र्यानय (रूपा, चाँदी) नदी में प्रवेश कइलकइ । हुआँ से आगे नाव खेना सम्भव नयँ हलइ । दुभाषियन से पूछताछ कइला पर मालूम होलइ कि ओज्जा से पहाड़ के पार करके दोसरा तरफ जाय पड़तइ आउ फेर आगे स्थल से होके दू सो विर्स्ता, आउ तब फेर से नद्दी मिलतइ ।
कज़ाक लोग हियाँ पड़ाव डालके शहर बसइते गेलइ, सब समान नाव पर से उतार लेते गेलइ आउ नाव सब के किनारे कर देलकइ । छकड़ा बनइते गेलइ, ओकरा पर सब समान लदलकइ आउ सुक्खल (अर्थात् जमीनी) रस्ता से यात्रा चालू करते गेलइ - पहाड़ के पार करके । समुच्चा रस्ता जंगल हलइ, हुआँ कोय नयँ रहऽ हलइ । जमीनी रस्ता से ओकन्हीं दस दिन तक चलते रहलइ, त झरोवन्या नद्दी पर पहुँचते गेलइ । हुआँ फेर डेरा जमइते गेलइ आउ नाव बनावे में लग गेते गेलइ । सब तैयारी के बाद नद्दी के अनुप्रवाह (downstream) में नाव से रवाना होते गेलइ । पाँच दिन तक नाव खेते गेलइ, त आउ निम्मन जग्गह पर पहुँचते गेलइ - जाहाँ हलइ खेत, जंगल, झील । मछली आउ जंगली जानवर बहुतायत में हलइ - ई जानवर ओकन्हीं से नयँ डरऽ हलइ ।
एक दिन आउ नाव से यात्रा करते रहलइ, त तूरा नद्दी पर पहुँचते गेलइ । तूरा नद्दी के किनारे अदमी सब से भेंट होवे लगलइ आउ तातार शहर मिल्ले लगलइ ।
येरमाक कुछ कज़ाक के भेजलकइ एगो शहर के बारे में जनकारी लेवे खातिर, कि ई शहर कउन प्रकार के हइ, आउ हियाँ के रक्षक सेना पर्याप्त हइ कि नयँ । बीस कज़ाक गेते गेलइ, सब्भे तातार के भयभीत कर देलकइ, समुच्चे शहर पर कब्जा कर लेलकइ, आउ सब्भे पालतू जानवरो के हथिया लेलकइ । कुछ तातार के मार देलकइ, आउ कुछ के जिन्दा कैद करके ले अइलइ ।
येरमाक दुभाषिया के मदत से तातार सब के पुच्छे लगलइ - "तोहन्हीं कउन लोग हकँऽ आउ केक्कर अधीन में रहते जा हँ ?"
तातार जवाब दे हकइ - "हमन्हीं साइबेरिया राज्य के लोग हकूँ आउ हमन्हीं के त्सार (राजा) कुचुम हका ।"
येरमाक बाकी तातार सब के छोड़ देलकइ, सिवाय तीन गो के, जे जादे बुद्धिमान हलइ, ताकि ओकन्हीं हमरा रस्ता देखावे ।
ओकन्हीं नौका-यात्रा आगू जारी रखते गेलइ । जइसे-जइसे आगू बढ़ल जाय, वइसे-वइसे नदी के पाट आउ चौला होल जाय; आउ दूरी के साथ-साथ जगहवो आउ बेहतर से बेहतर मिल्ले । आउ ओकन्हीं के जादे से जादे अदमियो से भेंट होवे । लेकिन हुआँ के लोग शक्तिशाली नयँ हल । आउ कज़ाक लोग ऊ सब्भे शहर, जे नद्दी के किनारे-किनारे बस्सल हलइ, अपन अधीन कर लेते गेलइ ।
एगो शहर में ओकन्हीं अनेक तातार लोग के बन्दी बना लेते गेलइ । ओकरा में एगो ओहदेदार वृद्ध तातार हलइ । ओकरा पुच्छल गेलइ - "तूँ केऽ हकऽ ?" ऊ जवाब देलकइ - "हम हकूँ तौज़ीक, त्सार कुचुम के नौकर आउ ई शहर में उनकर प्रधान ।"
येरमाक तौज़िक के ओकर त्सार मुचुक के बारे में पुच्छे लगलइ - "कीऽ ओकर साइबेरिया शहर बहुत दूर हकइ ? कीऽ कुचुम के पास बड़गो सेना हइ ? कीऽ ओकरा हीं बहुत धन हकइ ?" तौज़िक सब कुछ बतइलकइ । ऊ बोलऽ हइ - "कुचुम संसार के सबसे श्रेष्ठ त्सार हथिन । उनकर शहर साइबेरिया - संसार के सबसे बड़गो शहर हकइ । ई शहर में एतना लोग आउ जानवर हकइ, जेतना कि अकास में तरिंगन । आउ त्सार कुचुम के सेना अथाह हइ, उनका संसार भर के बाकी कुल्हे राजा मिलके भी नयँ हरा सकऽ हका ।"
त येरमाक कहऽ हइ - "हम रूसी लोग हियाँ अइते गेलियो ह तोर त्सार कुचुम के पराजित करके ओकर शहर पर कब्जा करे खातिर आउ रूसी त्सार के अधीन करवावे लगी । हमन्हीं के सेना बहुत बड़गर हइ । जे हमन्हीं साथ हकइ - ऊ तो खाली अग्रिम सेना के टुकड़ी हकइ, लेकिन जे हमन्हीं के पीछू नौका पर आ रहते जा हकइ ओकर तो गिनती नयँ आउ ओकन्हीं सब के पास बन्हुक हकइ । आउ हमन्हीं के बन्हुक पेड़ के आड़ से फायर करे वला हकइ, तोहन्हीं के तीर-धनुष नियन नयँ । इकीऽ, देखते जो ।"
आउ येरमाक एगो पेड़ पर निशाना लगाके फायर कइलक त पेड़ फटके दू खुंडी हो गेल आउ चारो बगली से कज़ाक सब बन्हुक से फायर करे लगलइ । तौज़िक डर के मारे टेहुना के बल गिर पड़ल । त येरमाक ओकरा से बोललइ - "तूँ जल्दी से अपन त्सार कुचुम के पास जा आउ ओकरा से ऊ सब कुछ बतावऽ, जे कुछ तूँ देखलऽ ह । ओकरा आत्मसमर्पण करे के चाही, आउ अगर आत्मसमर्पण नयँ करे ल तैयार होवे, त हमन्हीं ओकरा बरबाद कर देबइ ।"
आउ तौज़िक के छोड़ देवल गेलइ । कज़ाक आगू के यात्रा जारी रखलकइ । अब बड़गो नद्दी तोबोल में घुसते गेलइ, आउ लगातार ओकन्हीं साइबेरिया शहर के नगीच पहुँच रहल हल । ओकन्हीं एगो छोगर नद्दी बाबासान के मुहाना पे पहुँचते गेलइ, त देखते जा हइ - नदिया के किनरवा पर एगो शहर बस्सल हइ आउ शहर के चारो बगली ढेर सारा तातार हकइ ।
ओकन्हीं एगो दुभाषिया के भेजते गेलइ तातार सब के पास ई जाने लगी कि ओकन्हीं सब कउन लोग हकइ । दुभाषिया वापिस अइलइ आउ बोलऽ हइ - "ई कुचुम के जामा कइल सेना हकइ । आउ एकर सेनापति हकइ कुचुम के दमाद - मामेत्कूल । ऊ हमरा भेजलके ह तोहन्हीं के ई बतावे लगी कि तोहन्हीं वापिस चल जइते जा, नयँ तो तोहन्हीं के काट-कुट टुकड़ी-टुकड़ी कर देतो ।"
येरमाक कज़ाक सब के जौर कइलकइ, नद्दी के कछार पर अइलइ आउ तातार सब पर फायर करे लगलइ । जइसहीं तातार सब फायरिंग के अवाज सुनलकइ, ओइसहीं भाग खड़ी होलइ । कज़ाक लोग ओकन्हीं के पीछा कइलकइ आउ केकरो जान मार देलकइ, त केकरो बन्दी बना लेलकइ । मामेत्कूल कइसूँ भाग निकललइ ।
कज़ाक लोग नौका-यात्रा आगू बढ़इलक । अब ओकन्हीं चौड़गर आउ तेज धारा वला नद्दी इरतिश में घुसते गेल । पूरे एक दिन ई नद्दी में नाव खेते गेल, त एगो सुन्दर शहर के पास पहुँचल आउ हुएँ डेरा डाल देलक । कज़ाक लोग शहर के अन्दर घुस्सल । जइसहीं अन्दर होते गेलइ कि तातार लोग ओकन्हीं तरफ तीर से बाण चलावे लगलइ आउ तीन कज़ाक के घायल कर देते गेलइ ।
येरमाक दुभाषिया के भेजलकइ तातार सब के कहे लगी कि ओकन्हीं शहर के छोड़ दे, नयँ तो सब के जान से मार देवल जइतउ । दुभाषिया गेलइ आउ वापिस अइलइ आउ कहलकइ - "हियाँ कुचुम के नौकर आतिक मुरज़ा कचारा रहऽ हइ । ओकरा पास बड़गर सेना हकइ, आउ ऊ कहऽ हइ कि शहर नयँ देत ।"
येरमाक कज़ाक सब के जौर करके कहलकइ - "हूँ, त बच्चा लोग, अगर ई शहर के हमन्हीं कब्जा में नयँ लइते जाम, त तातार लोग खुशी मनावे लगत आउ हमन्हीं के आगे नयँ जाय देत । जेतने जल्दी ओकन्हीं के भयभीत करम, ओतने असान हमन्हीं लगी होत । त सब मिलके एक साथ चलल जाय आउ ओकन्हीं पर टूट पड़ल जाय !"
ओइसहीं सब करते गेलइ ।
हुआँ बहुत सन तातार हलइ, आउ तातार सब के सब बहादुर ! जइसीं कज़ाक लोग आगू बढ़लइ, तातार सब तीर चलावे लगलइ । कज़ाक सब पर बाण के झड़ी लगा देते गेलइ । केकरो तो मारिये देलकइ, त केकरो घायल कर देलकइ । कज़ाक लोग क्रोधित हो उठलइ, तातार तरफ तेजी से बढ़लइ, आउ जे कोय हाथ लगलइ, ओकरा जान मार देलकइ ।
ई शहर में कज़ाक के बहुत सारा समान, पशु, कालीन, रोएँदार खाल आउ भारी मात्रा में शराब मिललइ । ओकन्हीं मरलकन के दफना देलकइ आउ थोड़े अराम करके, अपना साथ लूट के माल लेके नौका-यात्रा पर आगू बढ़ते गेल । ओकन्हीं नाव से थोड़हीं दूर गेल हल कि देखऽ हके कि नद्दी के किछार पर एगो शहर हकइ, आउ जाहाँ तक नजर जा हल, सेने-सेना देखाय पड़ रहल हल । समुच्चे सेना के सामने चारो बगली एगो खाई हलइ, आउ खाई के चारो बगली लकड़ी के कुन्दा के घेरा हलइ । कज़ाक सब ठहर गेलइ आउ सोचे लगलइ । येरमाक बइठक बोलइलक । "हूँ, बच्चा सब, अब की करे के चाही ?" कज़ाक लोग हतोत्साह हो गेलइ । कोय कहइ - "हमन्हीं के नौका-यात्रा जारी रक्खे के चाही ।", त दोसर कोय बोलइ - "वापिस चले के चाही ।"
आउ ओकन्हीं उबियाय लगलइ आउ येरमाक के दोष देवे लगलइ । बोललइ - "तूँ हमन्हीं के हियाँ काहे लगी लइलऽ ? पहिलहीं हमन्हीं में से एतना सारा मारल गेलइ आउ केतना सारा घायल हो गेलइ । आउ बाकी हमन्हीं सब हियाँ मारल जाम ।" ओकन्हीं रोवे लगलइ । त येरमाक अपन अधीनस्थ सहायक अतमान इवान कोल्त्सो के बोलऽ हइ - "हूँ, आ तूँ वान्या, तूँ की सोचऽ हीं ?" आउ कोल्त्सो बोलऽ हइ - "हम एकरा में की सोचम ? हमन्हीम आझ नयँ मारल जाम, त बिहान मारल जाम; आउ बिहान नयँ, त फालतू के खटिया पर मरम । हमर विचार हके - किछार पर जाल जाय, आउ सीधे तातार पर हमला कइल जाय - आगे भगमान भरोसे छोड़ देल जाय ।"
त येरमाक बोलऽ हइ - "चाबस, जमान वान्या ! अइसहीं करे के चाही । ए बुतरू सब ! तोहन्हीं कज़ाक नयँ, बल्कि औरत हकँऽ ! तोहन्हीं के हियाँ लइलियो हल स्टर्जन (एगो बहुत बड़गर मछली जेकर कवियार आउ मांस बनऽ हइ) पकड़े आउ तातार औरतियन के भयभीत करे खातिर । तोहन्हीं खुद्दे नयँ देखऽ हँ ? पीछै जइते जइमँऽ - त मारल जइमँऽ, आउ नाव खेते आगे जइमँऽ तइयो मारल जइमँऽ ! हियाँ खड़ी रहमँऽ - तइयो ओकन्हीं मार डालतउ । फेर, हमन्हीं के की करे के चाही ? एक तुरी मेहनत कर लेल जाय, त बाद में राहत के साँस लेल जा सकऽ हइ । अइसने, बुतरू सब, हमर बाउ के पास एगो घोड़ी हलइ । जब पहाड़ी के निच्चे तरफ जाय के रहइ - त ऊ गड़िया के आगे घींचके ले जाय, जब समतल रस्ता आवइ - तइयो घींचके ले जाय, आउ जइसीं पहाड़ के उपरे तरफ जाय पड़इ - त लड़खड़ा जाय, पीछू मुड़ जाय, इ सोचके कि जरी राहत मिलत । त हमर बाउ एगो सट्टी लेलथिन, आउ मार सट्टी, मार सट्टी ओकरा आगे बढ़ावे के कोशिश कइलथिन । घोड़िया अपन जगहिया पर चारो तरफ उछलल, लताड़ी मारलक, आउ समुच्चे गड़िए के तोड़-ताड़ देलक । त बाउ घोड़िया के गाड़ी के जोत से अलग कर देलका आउ ओकर चमड़वा उधेड़ देलथिन । आ अगर ऊ गड़िया घींचके ले जात हल, त ओकरा कोय मार नयँ पड़त हल । ओइसहीं, बुतरू सब, हमन्हियों पर लागू होवऽ हइ । अब एक्के गो उपाय हमन्हीं खातिर रह गेलो ह - सीधे तातार लोग पर टूट पड़ना !"
कज़ाक सब हँस पड़लइ आउ बोललइ - "ई साफ हइ कि तूँ, तिमोफ़ेइच, हमन्हीं से जादे बुद्धिमान हकऽ । हमन्हीं मूरख सब के अब कुच्छो पुच्छे के नयँ हको । हमन्हीं सबके जाहाँ मर्जी हको ले चलऽ । मौत तो दू-दू गो नयँ हो सकऽ हइ, आउ सबके एक मौत तो अइवे करत ।"
त येरमाक बोलऽ हइ - "हूँ, त सुनते जो, बुतरू लोग ! अइसे करे के चाही । ओकन्हीं हम सब्भे के नयँ देखलको ह । हम सब तीन दल में बँट जइते जाम । बीच वला दल सीधे ओकन्हीं पर धावा बोलते जात, आउ दुसरा दुन्नु दल के बामे आउ दहिने गोलाकार रूप में घेरे के चाही । जब बीच के टुकड़ी ओकन्हीं तरफ बढ़तइ त ओकन्हीं सोचतइ कि हमन्हीं एहे एतना अदमी हकिअइ आउ ओकन्हीं झट से बाहर निकसते जइतइ । आउ तब हमन्हीं बगल तरफ से ओकन्हीं पर धावा बोलम । त बुतरू सब, अइसहीं करे के चाही । अगर एकन्हीं के हरा देम, त हमन्हीं के केकरो से डरे के बात नयँ रहत । हम अपन राजा खुद बन्नम ।"
अइसीं ओकन्हीं करते गेलइ ।
जइसीं बीच वला दल एरमाक के साथ बढ़लइ, तातार गरजे लगलइ आउ बाढ़ नियन टूट पड़लइ - दहिना तरफ इवान कोल्त्सो, बामा तरफ अतमान मेशेर्याक । तातार सब भयभीत हो गेलइ आउ भागे लगलइ । ओकन्हीं के बीच कज़ाक लोग मार-काट मचा देलकइ । आउ अब कोय एरमाक के सामना करे के हिम्मत नयँ जुटइलकइ । ई तरह ऊ सीधे साइबेरिया शहर में घुस गेलइ । आउ हुआँ येरमाक अइसे बस गेलइ मानूँ ऊ खुद्दे त्सार (राजा) होवे ।
अब पड़ोस के छोट-छोट राजा सब येरमाक के पास सलामी बजावे लगलइ । तातार लोग वापिस साइबेरिया में आके बसे लगलइ । कुचुम आउ ओकर दमाद मामेत्कुल येरमाक पर सीधे धावा बोले में डरऽ हलइ, आउ खाली ओकर चारो तरफ चक्कर लगावइ, आउ सोचइ कि कइसे ओकरा बन्दी बनावल जाय ।
वसन्त ऋतु में बाढ़ के समय तातार लोग येरमाक के पास आके सूचना देलकइ - "मामेत्कुल फेर से तोहरा पर चढ़ाइ करे वला हको, बहुत सन सेना जौर कर लेलको ह, आउ अभी वगाया नदी पर ठहरल हको ।"
येरमाक प्लान बनइलक नद्दी, दलदल, नाला, जंगल वगैरह से होते, कज़ाक के साथ चोरी-चुपके सवधानी से आगे बढ़के, मामेत्कुल पर धावा बोलल, कइएक तातार के मार देलक आउ खुद मामेत्कुल के जिन्दा पकड़के कैदी बना लेलक आउ ओकरा साइबेरिया लइलक । हुआँ अब बहुत कम तातार रह गेल जे अधीनता स्वीकार नयँ कइलक हल, आउ जे कोय आत्मसमर्पण नयँ कइलकइ ऊ सब पे येरमाक ई गरमी में चढ़ाई कर देलक, आउ इरतिश आउ ओबा नद्दी पर के एतना जमीन कब्जा में कर लेलक, जेकर चारो तरफ दू महिन्नो में एक चक्कर नयँ लगावल जा सकऽ हलइ ।
जइसीं येरमाक ई सब जमीन पर कब्जा कर लेलक, कि ऊ स्त्रोगोनोव के चिट्ठी भेजलक ।
"हम कुचुम के शहर पर अधिकार जमा लेलिअइ, आउ मामेत्कुल के कैदी बना लेलिअइ, हियाँ के सब लोग के अपन हाथ में कर लेलिअइ । खाली कइएक कज़ाक से हाथ धोवे पड़लइ । कृपया आउ अदमी भेजल जाय ताकि हम सब के जीवन सुखमय होवे । आउ हाँ, हियाँ के जमीन में अथाह धन हकइ ।"
एकरा साथ महँगा रोआँ, लोमड़ी के चमड़ा, मार्टेन (marten) आउ सेब्ल (sable) भेजलकइ ।
दू बरस गुजर गेलइ । येरमाक अभियो साइबेरिया के अधीन कइले हलइ, लेकिन अभी तक रूस से कोय मदत नयँ पहुँचलइ, आउ येरमाक के पास रूसी लोग बहुत कम रह गेलइ ।
एक तुरी तातार कचारा येरमाक के पास एगो संदेशवाहक भेजलकइ । ओकर संदेश हलइ - "हम तोहर अधीनता स्वीकार कर लेलियो ह, लेकिन नोगाय लोग हमन्हीं के परेशान कर रहल ह । हमन्हीं के मदत खातिर अपन नवजवान भेजल जाय । हमन्हीं मिलके नोगाय सब के पराजित करबइ । आउ हम तोहर नवजवान सब के कोय प्रकार के तकलीफ नयँ देबइ, ई हम वचन दे हिअइ ।"
येरमाक ओकन्हीं के वचन पर विश्वास कर लेलकइ आउ इवान कोल्त्सोम के साथ चालीस अदमी के भेजलकइ । जइसीं ई चालीस लोग अइते गेल, तातार लोग ओकन्हीं पर धावा बोलके मार देलकइ । कज़ाक आउ कमती हो गेलइ ।
आउ दोसर तुरी बुखारा के व्यापारी लोग येरमाक के पास खबर पठइलकइ कि हमन्हीं अपन माल-असबाब लेके साइबेरिया शहर में आवे ल चाहऽ हकिअइ, लेकिन रस्ता में कुचुम आउ ओकर सेना रोड़ा बन्नल हकइ आउ हमन्हीं के आगे बढ़े नयँ दे हइ ।
येरमाक अपन साथ पचास अदमी लेलक आउ बेपारी सब खातिर रस्ता के बाधामुक्त करे लगी निकल पड़ल । ऊ इरतिश नद्दी भिर आल त बेपारी सब पर नजर नयँ पड़ल । ऊ रात गुजारे खातिर ठहर गेल । रात अन्हरिया हलइ आउ बारिस हो रहले हल ।
कज़ाक लोग सुतहीं गेल हल कि तातार लोग चारो तरफ से घेर लेलकइ, सुतलकन कज़ाक पर टूट पड़ते गेलइ आउ मार-काट मचा देलकइ । येरमाक उछलके खड़ी हो गेलइ आउ युद्ध करे लगलइ । ओकर हाथ एगो छूरी से घायल हो गेलइ । ऊ नदिया तरफ दौड़के गेलइ आउ तातार लोग ओकर पीछू पड़ गेलइ । ऊ नद्दी में छलाँग लगा देलकइ । तातार सब दूर से ओकरा देखलके हल, लेकिन ओकर देह नयँ मिल पइलइ । आउ केकरो ई पता नयँ चललइ कि ऊ कइसे मर गेलइ ।
अगले साल त्सार (राजा) के सेना पहुँचलइ, आउ तातार लोग सुलह कर लेते गेलइ ।
नोटः
[1] 1 विर्स्ता = 500 साझेन = 1.067 कि.मी. = 3500 फुट
Posted by नारायण प्रसाद at 1:24 AM No comments: Links to this post
Labels: अनूदित साहित्य, कहानी
Subscribe to: Posts (Atom)


text:
Monday, September 29, 2014
अपराध आउ दंड - भाग – 1 ; अध्याय – 1
अपराध आउ दंड
भाग – 1
अध्याय – 1
जुलाई के शुरुआत में एक दिन साँझ के, जब बहुत गरमी पड़ रहले हल, एगो नौजवान हुआँ के निवासी से सी॰ गली में किराया पर लेल अपन तंग कोठरी से रोड पर निकसलइ, आउ के॰ पुल तरफ अइसे धीरे-धीरे चले लगलइ मानूँ अनिर्णय के स्थिति में होवे ।
सिड़हिया पर मकान-मालकिन से मुठभेड़ होवे से ऊ साफ बचके निकस अइले हल । ओकर कोठरी पचमंजला घर के एकदम उपरका छत के निच्चे हलइ । कोठरी की हलइ - एगो अनवारी जइसन हलइ । मकान-मालिकन, जे ओकरा ई कोठरी देलके हल, ओकर ठीक निचलउका मंजिल पे रहऽ हलइ । ऊ ओकरा दुपहर के खाना दे हलइ, आउ कोय काम पड़े पर ओकर नौकरानी मौजूद रहऽ हलइ । हर तुरी जब ऊ बाहर आवऽ हलइ, त ओकरा भनसा भित्तर से होके निकसे पड़ऽ हलइ, जेकर दरवाजा हमेशे खुल्लल रहऽ हलइ । आउ हर तुरी गुजरते बखत ऊ नौजवान के झिझक होवऽ हलइ आउ डर सन लगऽ हलइ, जेकरा चलते शरम महसूस होवऽ हलइ आउ ओकर भौं तन जा हलइ । मकान मालकिन के ओकरा पर बड़गो करजा चढ़ल हलइ आउ ऊ ओकरा से मिलते डरऽ हलइ ।
एकर कारण ई नयँ हलइ कि ऊ कायर आउ दब्बू हलइ, बल्कि बात ठीक एकर उलटा हलइ । एद्धिर कुछ समय से ऊ चिड़चिड़ा हो गेले हल आउ बहुत तनावग्रस्त रहऽ हलइ, मानूँ ऊ हाइपोकोंड्रिया (रोग के भ्रम के बेमारी) से ग्रस्त होवे । ऊ अपने आप में एतना खोवल रहे लगले हल, आउ सबसे अलग-थलग रहे लगले हल, कि ओकरा केकरो से मिल्ले में डर लगऽ हलइ, ई नयँ कि खाली मकान-मालकिने से मिल्ले में । गरीबी ओकरा बिलकुल कुचलके रख देलके हल, लेकिन ई कष्टदायक परिस्थिति से भी एद्धिर कुछ समय से ओकरा परेशानी अनुभव नयँ होब करऽ हलइ । रोजमर्रा के जरूरत वला काम पे भी ऊ ध्यान देवे ल छोड़ देलके हल, ई सब पर ध्यान देहूँ लगी नयँ चाहऽ हलइ । ऊ मकान-मालकिन से, जे ओकर खिलाफ कुच्छो कर सकऽ हलइ, बिलकुल नयँ डरऽ हलइ । लेकिन सिड़हिया पर ठहरना, ओकर छोट-मोट, बेसिर-पैर के गपशप, जेकरा से ओकरा कुछ मतलब नयँ हलइ, हर बखत करजा के अदायगी के तकाजा, धमकी आउ शिकायत, आउ - ई सब बात के टाल-मटोल करना, बहाना बनाना, झूठ बोलना - नयँ, एकरा से कहीं अच्छा ऊ ई समझऽ हलइ कि बिलाय नियन चुपके से सिड़हिया से निच्चे सरक जाय आउ केकरो देखले बिना हुआँ से खिसक जाय ।
लेकिन अबरी बाहर रोड पे निकसला पर ओकरा अपन करजा देवेवली के सामना होवे के डर बहुत सतइलकइ ।
"हम कइसन काम करे लगी चाहऽ हूँ आउ साथे-साथ अइसन छोटगर-छोटगर बात से डरऽ हूँ", ऊ एगो विचित्र मुसकान के साथ सोचलकइ । "हूँ ... हाँ ... सब कुछ अदमी के हाथ में होवऽ हइ आउ ऊ अपन बुजदिली के वजह से सब कुछ गँवा दे हइ, ई बिलकुल साफ बात हइ । ई बहुत दिलचस्प बात हइ कि अदमी सबसे जादे की चीज से डरऽ हइ । ऊ सबसे जादे डरऽ हइ कोय नया कदम उठावे से, कोय नयका बात कहे से ... लेकिन हम बक-बक बहुत करऽ ही । चूँकि हम बक-बक बहुत करऽ ही, ओहे से हम कुछ नयँ कर पावऽ ही । चाहे बात शायद ई हकइ - हम कुछ करऽ हूँ नयँ, ओहे से बक-बक करऽ हूँ । ई बक-बक करे लगी हम पिछलउका एक महिन्ना के दौरान सीखलूँ हँ, दिन-दिन भर एगो कोना में पड़ल-पड़ल सोचते रहके ... तीसमारखाँ के बारे । हम अखने काहे लगी जा रहलूँ हँ ? की हम ऊ कर पाम ? की ऊ गंभीर बात हकइ ? ऊ तो खाली हमर अपन दिल बहलावे खातिर एगो कोरी कल्पना हकइ, एगो खिलौना ! हाँ, शायद एगो खिलौने ।"
रोड पर बहुत गरमी हलइ; आउ ऊ उमस, भीड़-भाड़, पलस्तर, पाड़ (scaffolding for building), अईँटा, धूरी आउ गरमी के ऊ खास बदबू, जेकरा से पितिरबुर्ग के ऊ हरेक वाशिंदा परिचित हकइ, जे ग्रामीण इलाका में कोय घर किराया पे नयँ ले पावऽ हइ (अर्थात्, जे पितिरबुर्ग के ऊ बदबू से बचे खातिर, गरमी में हुआँ से कहीं निकस नयँ पावऽ हइ) - ई सब पहिलहीं से मानसिक तनाव से ग्रस्त ऊ नौजवान के बुरी तरह से हिला देलकइ । खास करके शहर के ई हिस्सा में बहुत अधिक पावल जाल कललियन से आ रहल बरदास के बाहर दुर्गंध, आउ निसा में धुत्त लगातार मिल रहल लोग, हलाँकि आझ काम के दिन हलइ, ई चित्र के घृणास्पद आउ उदास रंग के रहल-सहल कसर के पूरा कर देलके हल । नौजवान के सुसंस्कृत चेहरा पर एक पल लगी बहुत गहरा विरक्ति के झलक देखाय देलकइ । प्रसंगवश एहो बता देल जाय कि ऊ बहुत सुन्दर हलइ, सुन्दर कार आँख आउ गहरा सुनहरा रंग के बाल, औसत से अधिक लम्मा कद, छरहरा, गठल देह । लेकिन जल्दीए ऊ गहरा सोच में डूब गेलइ, ई कहना जादे सही होतइ कि ओकर दिमाग कउनो प्रकार के विचार से बिलकुल खाली हलइ, ई देखे बिना कि ओकर चारो तरफ की हो रहल ह, ऊ चलते रहलइ आउ ओकरा ई सब देखहूँ के फिकिर नयँ हलइ । खुद से बात करे के आदत से, जे अभी स्वीकार कइलक हल, ऊ बीच-बीच में बड़बड़ाय लगऽ हलइ । ई पल में ओकरा ई बात के आभास होवे लगले हल कि ओकर विचार कभी-कभी उलझ जा हलइ आउ ऊ बहुत कमजोर हलइ; दोसरो दिन शायदे कुछ खइलके हल ।
ऊ अइसन खराब बस्तर में हलइ कि जे अदमी के मैले-कुचैले रहे के आदत होतइ ओकरो अइसन चीथड़ा कपड़ा पेन्हके रोडवा पर निकसे में शरम बुझइते हल । लेकिन शहर के ऊ हिस्सा में कपड़ा के कउनो खामी से शायदे केकरो अचरज होते हल । पुआल मंडी के नजदीकी, बदनाम अड्डा के बहुतायत, आउ पितिरबुर्ग के बीचोबीच सड़कवन आउ गलियन में करीगरन आउ दस्तकार के रेल-पेल के वजह से, अइसन भाँति-भाँति के लोग नजर आवऽ हलइ कि कोय अदमी केतनो अजीब काहे नयँ रहे, केकरो ओकरा पर अचरज नयँ होवऽ हलइ । लेकिन नौजवान के दिल में एतना कड़वाहट आउ तिरस्कार भरल हलइ कि कभी-कभी नौजवानी के तमाम नाजुकमिजाजी के बावजूद ओकरा सड़क पर अपन फटल-पुरान कपड़ा के वजह से बहुत कम चिंता हो रहले हल । हाँ, ई बात दोसर हलइ, जब कोय जान-पहचान के अदमी से, चाहे पहिले के यार-दोस्त से मोलकात हो जा हलइ, जेकरा से मिलना ओकरा साधारणतः पसीन नयँ पड़ऽ हलइ । ... तइयो जब दारू के निसा में चूर एगो अदमी, जेकरा न मालूम काहे आउ काहाँ एगो लद्दू (बोझा ढोवे वला) घोड़ा से खींचल जाल रहल एगो बड़गर गाड़ी में ले जाल जा रहल हल, अचानक ओकर पास से गुजरते बखत ओकरा तरफ अँगुरी उठाके आउ अपन गला में पूरा जोर लगाके चिल्लाल - "ए जर्मन हैट वाले !", त ऊ नौजवान ठिठक गेलइ आउ अपन काँपते हाथ से हैट पकड़ लेलकइ । ई हैट हलइ - उँचगर, गोलगंटा, त्सिमरमान के बनावल, लेकिन बिलकुल घिस चुकल, एतना पुराना कि लगऽ हलइ मानूँ जंग लग गेले ह, बिलकुल फट्टल आउ जाहाँ-ताहाँ मैल के धब्बा लगल, कगार बिलकुल गायब आउ एक तरफ बेढंगा तरीका से झुक्कल । लेकिन शरम से नयँ, बल्कि भय से मिलता-जुलता एगो बिलकुल दोसर भावना ओकरा दबोच लेलके हल ।
"हम जानऽ हलूँ", ऊ बड़बड़इलइ, "हम पहिलहीं सोचऽ हलूँ ! एहे तो सबसे खराब बात हइ ! अइसने जरी सन नदानी से, एतना मामूली बात से सारा बन्नल-बनावल खेल बिगड़ सकऽ हइ ! हमर हैट तरफ सबके ध्यान जा हइ ... ई देखहीं में अइसन बेतुका हकइ कि केकरो एकरा तरफ ध्यान जइतइ ... हमर ई चेथरी के साथ एगो टोपी पेन्हे के चाही, चाहे ऊ पुराना आउ कइसनो मलपूआ नियन रहे, न कि ई भद्दा चीज । कोय अदमी अइसनका नयँ पेन्हऽ हइ, जे एक विर्स्ता दूर से नजर आवऽ हइ, जे ध्यान में रह जा हइ ... मुख्य बात ई हइ कि लोग के बादो में ध्यान में रह जा हइ, जेकरा से सुराग मिल जा हइ । ई काम लगी अदमी जेतना कम नजर आवे ओतने अच्छा ... छोटगर-छोटगर बात, छोटगरे-छोटगरे बात तो मुख्य चीज होवऽ हइ ! ... अइसने छोटगर-छोटगर बात तो हमेशे सब कुछ तबाह कर दे हइ ..."
ओकरा थोड़हीं दूर जाय के हलइ ; ऊ एहो जानऽ हलइ कि ओकर मकान के फाटक से ऊ जगह केतना डेग दूर हकइ - ठीक सात सो तीस । एक तुरी जब ऊ सपना में खोवल हलइ, तखने ऊ एकरा गिनलके हल । ऊ बखत ऊ अपन सपना पर विश्वास नयँ करऽ हलइ आउ ओकर भयंकर लेकिन सम्मोहक निर्भीकता से खाली खुद के उत्तेजित कर रहले हल । अभिए, एक महिन्ना बाद, ऊ अब दोसरा तरह से देखे लगले हल, आउ अपन कमजोरी आउ अनिर्णय पर सब्भे उपहासात्मक एकालाप के बावजूद, ई "भयंकर" सपना के कइसूँ अनजाने में भी एगो व्यावहारिक योजना समझे लगले हल, हलाँकि ओकरा खुद विश्वास नयँ हलइ कि ऊ ई काम कभी पूरा कर पात । अब ऊ अपन ई योजना के रेहलसल (रिहर्सल, पूर्वाभिनय) भी करे जा रहले हल, आउ हरेक डेग के साथ ओकर बेचैनी अधिक तीव्र होल जा रहले हल ।
बइठल दिल से आउ घबराहट से काँपते ऊ एगो बड़गर घर के पास पहुँचलइ, जेकर एक तरफ तो नहर हलइ आउ दोसरा तरफ फलना (अमुक) रोड । ई पूरे घर में कइएक छोटगर-छोटगर फ्लैट हलइ, जेकरा में हर तरह के मेहनत-मजदूरी करे वलन बसल हलइ - दर्जी, फिटर, तालासाज, रसोइया, जर्मन मूल के लोग, अपने कमाय के बल पर जीये वली लड़कियन, छोट-मोट किरानी, वगैरह । ई घरवा के दुनहूँ गेट से आउ दुनहूँ अँगना से लोग के लगातार आवा-जाही बनल रहऽ हलइ । हियाँ तीन-चार दरबान पहरा दे हलइ । नौजवान ई बात से बहुत खुश हलइ कि ओकन्हीं में से केकरो से मुठभेड़ नयँ होल, आउ बिना केकरो नजर में अइले ऊ तुरते दरवजवा से दहिना तरफ के जीना (सिड़ही) पर चढ़ गेलइ । ई जीना हलइ अन्हार आउ सँकरा, "काला", लेकिन ऊ ई सब पहिलहीं से जानऽ हलइ आउ परिचित हलइ, आउ ई सब माहौल ओकरा पसीन हलइ - अइसन अन्हार में ओकरा लगी कौतूहल भरल नजरो खतरनाक नयँ हलइ । "अगर हम अखनिएँ एतना डरब करऽ हिअइ, त कीऽ होतइ अगर हम वास्तव में ऊ काम करे पर उतर जइअइ ?" - चौठा मंजिल पे पहुँचते-पहुँचते ऊ अनायास सोचे लगलइ । हियाँ पर ओकरा आगे बढ़े में बाधा आ गेलइ, काहे कि कुछ रिटायर सैनिक-कुली एगो फ्लैट से समान बाहर करब करऽ हलइ । ऊ पहिलहीं से जानऽ हलइ कि ई फ्लैट में परिवार सहित एगो जर्मन किरानी रहऽ हइ । "मतलब कि ई जर्मन अब हियाँ से फ्लैट छोड़के जा रहल ह, आउ, ई तरह से ई जीना से होके चौठा मंजिल पर आउ ई चबूतरा (जीना के लैंडिंग, अर्थात् कोय दू लगातार मंजिल के जीना के बीच वला सपाट फर्श) पर थोड़े समय में खाली एगो बुढ़िए रह जात । ई तो निम्मन बात हके ... हर तरह से ... ", ऊ फेर सोचलकइ आउ बुढ़िया के फ्लैट के घंटी बजइलकइ । घंटिया हलके से 'टन' से अवाज कइलकइ, मानूँ ऊ टीन के बनल रहइ, तामा के नयँ । अइसनकन घर के अइसन छोटगर-छोटगर फ्लैट में करीब-करीब सब्भे घंटी के अवाज अइसने रहऽ हइ । ऊ ई घंटी के अवाज भूल चुकले हल, आउ अब ई विशिष्ट अवाज मानूँ ओकरा अचानक कोय चीज के आद देला देलकइ आउ ऊ चीज बिलकुल साफ तौर पे ओकर सामने आ गेलइ ... आउ ऊ चौंक पड़लइ, ओकर स्नायु (nerves) अब तक बहुत जादे कमजोर पड़ गेलइ । थोड़े देर बाद दरवजवा में पतरा दरार सन खुललइ - औरतिया ऊ दरार से एक अविश्वास भरल नजर से आगंतुक के देखलकइ । अन्हरवा में खाली ओकर चमकइत आँख देखाय देब करऽ हलइ । लेकिन चबूतरा पे कइएक अदमी देखके ओकरा साहस बढ़लइ आउ दरवाजा पूरा खोल देलकइ । नौजवान दहलीज पार करके अन्हार हॉल में कदम बढ़इलकइ, जेकरा एगो ओट देके विभाजित कइल हलइ आउ जेकर पीछू में छोट्टे गो भनसा घर हलइ । बुढ़िया ओकर सामने चुपचाप खड़ी हलइ आउ सवालिया नजर से ओकरा देखब करऽ हलइ । ऊ एगो नटगर, सुक्खल-साखल करीब साठ साल के बुढ़िया हलइ, ओकर आँख कुटिल आउ द्वेष भरल, नाक छोटगर आउ नोकीला, आउ सिर खुल्लल हलइ । ओकर उज्जर, कुछ-कुछ धूसर (grey) होल केश में ढेर सन तेल हौंसल हलइ । मुरगी के टाँग नियन ओकर पतरा आउ लम्मा गरदन में बिलकुल फलालेन नियन कुछ चेथरी लपेटल हलइ, आउ गरमी के बावजूद ओकर कन्हवा पर एगो फट्टल-फुट्टल आउ बहुत पुराना होवे के चलते पीयर पड़ल, रोयाँ के कत्सवेयका (जनाना गरम जैकेट) झूल रहले हल । बुढ़िया थोड़हीं-थोड़हीं देर में खोंखऽ आउ कराहऽ हलइ । शायद नौजवान ओकरा कोय अजीब नजर से देखलके होत, काहेकि ओकर आँख में पहिलहीं जइसन फेर से अविश्वास के झलक देखाय देवे लगलइ ।
"हम रस्कोलनिकोव, एगो छात्र, एक महिन्ना पहिले अपने के पास अइलिए हल", नौजवान जल्दीबाजी में बोललइ, थोड़े सन झुकके, काहेकि ओकरा ध्यान में अइलइ कि जरी आउ विनम्र होवे के चाही ।
"हमरा आद हको, बउआ ! हमरा अच्छा से आद हको कि तूँ अइलऽ हल ।" बुढ़िया एक-एक शब्द साफ-साफ उच्चारण करते बोललइ, पहिलहीं जइसन ओकर चेहरा पर सवालिया नजर गड़इले ।
"जी, ओइसीं अब ... आउ फेर, ओहे काम से ..." - बुढ़िया के अविश्वास से कुछ घबराल आउ आश्चर्यचकित रस्कोलनिकोव अपन बात जारी रखते बोललइ ।
"शायद ऊ हमेशे अइसीं रहऽ होतइ, हम ऊ बखत धयान नयँ देलिए होत", ऊ चिंतित भाव से सोचलकइ ।
बुढ़िया थोड़े देर तक चुप रहलइ, मानूँ सोच में पड़ल होवे, फेनु एक तरफ हटके आउ कोठरी के तरफ इशारा करते, अतिथि के पहिले आगे जाय खातिर बोललइ -
"आवऽ बउआ !"
जेकरा में नौजवान घुसलइ, ऊ एगो छोटगर कमरा हलइ, जेकर देवाल पीयर कागज से मढ़ल, आउ खिड़कियन पर जेरैनियम (geranium) आउ मलमल के परदा लगल हलइ । डूबते सूरज के चलते ऊ कमरा में काफी इंजोर हलइ । "एकर मतलब तखनियो अइसीं सूरज चमकते रहतइ ! ...", मानूँ अप्रत्याशित रूप से रस्कोलनिकोव के दिमाग में ई विचार बिजली के तरह कौंध गेलइ, आउ समुच्चे कमरा में तेजी से निगाह दौड़इलकइ, ताकि यथासंभव सब चीज के स्थिति के जान ले आउ ध्यान में अँटइले रहे । लेकिन कमरा में कोय विशेष चीज नयँ हलइ । फ़र्नीचर (सोफ़ा, कुरसी-टेबुल आदि सज्जा-सामग्री) सब बहुत पुराना आउ पीयर लकड़ी के हलइ, ओकरा में हलइ - पीठ वला हिस्सा पीछू तरफ झुक्कल एगो बड़का गो सोफ़ा, सोफ़ा के सामने एगो गोलगंटा अंडाकार टेबुल, खिड़कियन के बीच वला जगह में अईना जड़ल एगो ड्रेसिंग-टेबुल, देवाल से लगके कुरसियन, आउ पीयर रंग के फ़्रेम में हाथ में चिरईं लेले जर्मन सुंदरियन के दर्शावल बहुत सस्ता किसिम के दू-तीन गो तस्वीर - फ़र्नीचर में बस एतने हलइ । कोना में एगो प्रतिमा के सामने दीया जल रहले हल । सब कुछ साफ-सुथरा हलइ - फ़र्नीचर आउ फर्श के रगड़के चमकदार बनावल हलइ, सब कुछ चमक रहले हल । "ई सब काम लिज़ावेता के होतइ", नौजवान सोचलकइ । समुच्चे फ्लैट में कहीं धूरी के कोय नाम-निशान नयँ हलइ । "अइसन सफाई तो ईर्ष्यालु आउ बूढ़ी विधवन के घर में होवऽ हइ", रस्कोलनिकोव सोचना जारी रखलकइ आउ उत्सुकतापूर्वक कनखियाके ऊ दरवजवा के सामने के सूती परदा तरफ देखलकइ, जेकरा से होके दोसरका छोटकुन्ना भित्तर हलइ, जेकरा में बुढ़िया के पलंग आउ दराज वला अनवारी हलइ, जेकरा पर ओकर अभी तक एक्को तुरी नजर नयँ गेले हल । समुच्चे फ्लैट में खाली एहे दूगो कमरा हलइ ।
"कीऽ चाही ?" बुढ़िया कड़कके बोललइ, कोठरिया में अन्दर आके आउ पहिलहीं जइसन ठीक ओकर सामने खड़ी होके ताकि ओकरा नजर में नजर डालके देख सकइ ।
"जी, गिरवी रक्खे लगी लइलिए ह, अइकी हइ !" आउ ऊ धोकड़िया से एगो पुरनका चिपटा चानी के घड़ी निकसलकइ । एकर पिछलउका हिस्सा में एगो ग्लोब खुदल हलइ । चेन एकर स्टील के हलइ ।
"लेकिन पिछलउका गिरवी के मियाद पूरा हो चुकलो ह । परसुने एक महिन्ना पूरा हो गेलो ।"
"हम अपने के एक महिन्ना के सूद आउ दे देबइ; थोड़े सन मोहलत दे देथिन ।"
"लेकिन ई तो हम्मर मर्जी हइ, बबुआ, कि हम मोहलत दिअइ, चाहे तोहर गिरवी रक्खल चीज के सीधे बेच दिअइ ।"
"ई घड़िया के केतना देथिन, अल्योना इवानोव्ना ?"
"तूँ अइसन छोटगर-छोटगर चीज लेके आवऽ ह, बबुआ, कि जे कोय काम के नयँ हइ, जेकर कोय मूल्य नयँ । पिछला तुरी तोर अँगूठी के हम दू नोट दे देलियो हल, जबकि अइसनका बिलकुल नयका अँगूठी जौहरी के हियाँ से खाली डेढ़ रूबल में खरीदल जा सकऽ हइ ।"
"एकरा बदले चार रूबल तो देथिन, एकरा हम फेर छोड़ा लेबइ, ई हमर बाऊ के हलइ । जल्दीए हमरा पइसा मिल्ले वला हकइ ।"
"डेढ़ रूबल, जी, आउ सूद पेशगी, अगर अपने चाहऽ हथिन ।"
"डेढ़ रूबल !" नौजवान चिल्ला उठलइ ।
"तोहर मर्जी", आउ बुढ़िया ओकर घड़ी वापिस कर देलकइ । नौजवान ले लेलकइ आउ ओकरा एतना गोस्सा अइलइ कि ऊ उठके चलहीं जाय वला हलइ, लेकिन तुरते अपन विचार बदल लेलकइ, ई आद करके कि ओकरा आउ कोय चारा नयँ हलइ, कि ऊ हियाँ आउ कोय काम से अइले हल ।
"देथिन !" ऊ अक्खड़पन से बोललइ ।
बुढ़िया जेभिया में कुंजी टटोलके निकसलकइ आउ परदा के पीछू दोसर कमरा में चल गेलइ । नौजवान ऊ कमरा में अकेल्ले रह गेलइ, आउ उत्सुकतापूर्वक कान लगाके सुनते रहलइ आउ सोचते रहलइ । ओकरा बुढ़िया के दराज वला अनवारी खोले के अवाज सुनाय दे रहले हल ।
"शायद, उपरला दराज", ऊ सोचलकइ । "कुंजिया, लगऽ हइ, अपन दहिना जेभिया में रक्खऽ हइ ... सब्भे एक्के झब्बा में, एगो स्टील रिंग में ... आउ हुआँ एक कुंजी सबसे बड़गर हकइ, बाकी सब से तीन गुना, गहरा खाँच वला; मतलब कि ई दराज वला अनवारी के नयँ हो सकऽ हइ ... मतलब, आउ कोय सन्दूक, चाहे तिजोरी होवे के चाही ... ई बात तो दिलचस्प हकइ । तिजोरी के सब्भे चाभी अइसने होवऽ हइ ... लेकिन ई सब सोचना केतना छुछुरपनइ हकइ ..."
बुढ़िया वापिस आ गेलइ ।
"ई हको, बबुआ - एक रूबल पर एक ग्रिव्ना (= 10 कोपेक) फी महिन्ने के हिसाब रक्खल जाय, त डेढ़ रूबल के एक महिन्ना में पनरह कोपेक होतो, आउ ओहो पेशगी, जी । लेकिन दू रूबल जे तोहरा पहिले देलियो हल ओकरा पर एहे हिसाब से पेशगी बीस कोपेक होतो । आ कुल मिलाके पैंतीस होलो । मतलब घड़िया के बदले तोहरा मिलतो एक रूबल पनरह कोपेक । ई लऽ, जी ।"
"कीऽ ! मतलब अभी खाली एक रूबल पनरह कोपेक !"
"जी, ठीक एतने ।"
नौजवान कोय बहस नयँ कइलकइ आउ पइसवा ले लेलकइ । ऊ बुढ़िया के गौर से देखलकइ आउ जाय के कोय जल्दी नयँ मचइलकइ, शायद ओकरा आउ कुछ कहे, चाहे करे के हलइ, लेकिन मानूँ ऊ खुद्दे नयँ जानऽ हलइ कि कीऽ कहे, चाहे करे ल चाहऽ हल ....
"हम अपने के पास, अल्योना इवानोव्ना, शायद एक-दू दिन में एक आउ चीज लेके अइबइ ... चानी के ... निम्मन .... एगो सिगरेट-केस ... जइसीं हम एकरा अपन दोस्त के हियाँ से वापिस मिल जात ...", ऊ संकोच में बोललइ आउ चुप हो गेलइ ।
"त हम एकरा बारे तखनिएँ बात करबो, बबुआ ।"
"अच्छऽ, त हम चलि हइ, जी ... आ अपने घर में हमेशे अकेल्ले रहऽ हथिन, बहिनी साथे में नयँ रहऽ हथिन की ?" ड्योढ़ी में जइते ऊ यथासंभव अनमना ढंग से पूछ देलकइ ।
"आ बबुआ, ई बात से तोहरा की लेना-देना हको ?"
"नयँ, कुछ खास बात नयँ हलइ । अइसीं पूछ लेलिअइ । अपने तो अभी ... अच्छऽ, हम चलि हइ, अल्योना इवानोव्ना !"
रस्कोलनिकोव बिलकुल परेशान हालत में बाहर निकसलइ । ओकर परेशानी लगातार बढ़तहीं गेलइ । सिड़हिया पर उतरते बखत कय तुरी ऊ रुकवो कइलइ, मानूँ कोय चीज से अचानक ओकरा पर प्रहार होल होवे । आउ आखिर, रोड पे पहुँचला पर ओकर मुँह से विस्मय भरल उद्गार प्रकट हो गेलइ -
"हे भगमान ! ई सब केतना घिनौना बात हइ ! कीऽ वास्तव में, वास्तव में हम ... नयँ, ई बकवास हइ, बिलकुल ऊटपटांग !" ऊ दृढ़तापूर्वक बोललइ । "आउ अइसन खतरनाक विचार हमर दिमाग में घुस कइसे सकलइ ? कइसन-कइसन गंदगी हमर दिल में आ सकऽ हइ ! मुख्य बात हइ - ई बिलकुल घिनौना, गंदा हइ ! ... आउ हम पूरे एक महिन्ना से ..."
ओकर मन में जे तूफान उठ रहले हल ओकरा ऊ न कोय शब्द में आउ न कोय विस्मय भरल उद्गार में व्यक्त कर पा रहले हल । तीव्र घृणा के भावना, जे ओकरा दाबे आउ सतावे ल शुरू तभिए कर देलके हल, जब ऊ बुढ़िया के हियाँ जा रहले हल, अब अइसन स्तर पर पहुँच गेले हल आउ अइसन निश्चित रूप धारण कर लेलके हल कि ओकरा ई समझ में नयँ आ रहले हल कि अपन विषाद से ऊ कइसे छुटकारा पावे । ऊ शराब के निसा में चूर अदमी नियन पादचारी मार्ग (रोड के बगल में बन्नल फुटपाथ) से होके जा रहले हल, आवे-जाय वला पर बिना ध्यान देले आउ ओकन्हीं से टकरइते, आउ ओकरा होश तब अइलइ जब ऊ अगला रोड पर पहुँच गेलइ । चारो तरफ नजर दौड़ाके ऊ देखलक कि ऊ एगो कलाली के पास खड़ी हकइ, जेकर प्रवेशद्वार पादचारी मार्ग से सिड़ही से होके निच्चे तरफ हलइ, एगो तहखाना में । ओहे बखत दरवजवा से दूगो पियक्कड़ बाहर निकसलइ आउ दुन्नु एक दोसरा के सहारा देले आउ एक दोसरा के गरिअइते, सिड़हिया चढ़के रोडवा दने आवे लगलइ । जादे देर बिना सोचले, रस्कोलनिकोव तुरतम्मे निच्चे उतर गेलइ । अभी तक कभियो ऊ कोय कलाली नयँ गेल हल, लेकिन अभी ओकर सिर में चक्कर आ रहले हल, आउ प्यास के मारे ओकर गला सूख रहले हल । ओकरा ठंढा बीयर पीये के बहुत मन कर रहले हल, ओकरा लग रहले हल कि हमरा अचानक आल कमजोरी, भुक्खल पेट रहे के चलते हके । ऊ अन्हार आउ गंदा कोना में एगो चिपचिपाहा टेबुल के पास जाके बइठ गेलइ, बीयर के ऑडर कइलकइ आउ पहिला गिलास एक्के साँस में पी गेलइ । तुरतम्मे ओकरा पूरा राहत महसूस होलइ, आउ ठीक से सोचे लगलइ ।
"ई सब कुछ बकवास हइ !" ऊ विश्वास के साथ बोललइ, "आउ एकरा बारे फिकिर करे के कोय बात नयँ हकइ ! खाली शारीरिक गिरावट हकइ ! बस खाली एक गिलास कइसनो बीयर, आउ एक टुकरी सुखल रोटी - आउ एक्के पल में दिमाग बरियार, विचार साफ, आउ इरादा पक्का ! छिः, ई सब केतना तुच्छ बात हइ ! ..."
लेकिन ई तिरस्कार भरल चिंतन के बावजूद ऊ अब खुश देखाय देब करऽ हलइ, मानूँ अचानक कोय बहुत बड़गर बोझ से ओकरा छुटकारा मिल गेल होवे, आउ हुआँ उपस्थित लोग पर मित्रतापूर्ण भाव से नजर डललकइ । लेकिन ऊ बखत ओकरा जरी सन आशंको लग रहले हल कि ई बेहतर होवे के बोध भी सामान्य नयँ हके । कलाली में ऊ बखत तक बहुत कम लोग रह गेले हल । ऊ दुन्नु पियक्कड़ के सिवाय, जेकरा से सिड़हिया पर से बाहर जइते पाला पड़ले हल, ओकन्हीं के ठीक बादे, एगो लड़की आउ अकॉर्डियन (एगो वाद्य-यंत्र) के साथ पाँच लोग के एगो पूरा दल बाहर निकस गेलइ । ओकन्हीं के गेला के बाद कमरा में सन्नाटा छा गेलइ आउ खाली-खाली लगे लगलइ । रह गेले हल - एगो पीयल, लेकिन जादे नयँ, सामने एगो बीयर के गिलास रखले बइठल, देखे में दस्तकार नियन; ओकर एगो साथी, मोटगर, बड़गर, उज्जर दाढ़ी वला आउ एगो छोटगर कोट पेन्हले, नशा में धुत्त, आउ बेंच पर झुकते आउ बीच-बीच में अचानक, मानूँ, नीनारू नियन, अपन अँगुरी तोड़ते, अपन बाँह एक दोसरा से दूर फइलइले, आउ बेंचवा पर से बिना उपरे कइले अपन देहिया के उपरौला हिस्सा के हिलइते-डुलइते, साथे-साथ कुछ अंट-संट गुनगुनाब करऽ हलइ, कुछ अइसन लाइन आद करे के कोशिश करते –
पूरे बरस तक हम घरवली के कइलूँ प्यार,
पूरे ब-र-स तक हम घर-वली के कइ-लूँ प्या-र ...
चाहे अचानक जगला पर फेनु -
पोद्याचेस्की रोड पे रहलूँ हल घूम,
कि पहिलौका प्रेमिका से हो गेल भेंट ...
लेकिन ओकर ई मस्ती में ओकरा कोय साथ नयँ दे रहले हल; ओकर गुमशुम साथी ई सब हरक्कत के दुर्भावना आउ अविश्वास के साथ देखब करऽ हलइ । हुआँ एगो आउ अदमी हलइ, जे देखे में रिटायर सरकारी किरानी लग रहले हल । ऊ सबसे अलगे बइठल हलइ, अपन शराब के बोतल के सामने, बीच-बीच में एका चुस्की ले ले हलइ आउ चारो तरफ निगाह डाल ले हलइ । ओहो शायद कोय चिंता से ग्रसित हलइ ।
Posted by नारायण प्रसाद at 10:47 AM No comments: Links to this post
Labels: अनूदित साहित्य, उपन्यास
Subscribe to: Posts (Atom)


text:
Thursday, October 30, 2014
अपराध आउ दंड - भाग – 1 ; अध्याय – 3
अपराध आउ दंड
भाग – 1
अध्याय – 3
एतना जादे निच्चे गिर जाना आउ बेढंगा तरह से रहना मोसकिल हलइ; लेकिन वर्तमान दिमागी हालत में रस्कोलनिकोव लगी ई ठीक-ठाक लगऽ हलइ । ऊ पक्का तौर पे अपना के बाकी सब से अलगे कर लेलके हल, जइसे कछुआ अपन खोल में सिमट जा हइ, हियाँ तक कि ऊ नौकरानी जे ओकर सेवा-टहल करऽ हलइ आउ कभी-कभार ओकर कोठरियो में हुलक ले हलइ, ओकर दिमाग में चिढ़ आउ खलबली पैदा कर दे हलइ । अइसन कुछ सनकी के हो जा हइ जे कोय एक्के चीज पर बहुत जादे अपन ध्यान केंद्रित करले रहऽ हइ । मकान-मालकिन ओकरा हीं दू सप्ताह पहिलहीं से खाना भेजे ल बन कर देलके हल, लेकिन ओकर दिमाग में अभी तक नयँ अइले हल कि ओकरा से जाके बात करे, हलाँकि ओकरा खाना बिन खइलहीं रहे पड़ जा हलइ । नस्तास्या, जे खाना बनवऽ हलइ आउ मालकिन के अकेली नौकरानी हलइ, एक तरह से खुश हलइ अइसन मनोदशा वला किरायेदार से आउ ओकर कमरा के ठीक-ठाक रखना आउ झाड़ू-बुहारू देना बिलकुल बन कर देलके हल; हाँ, खाली सप्ताह में एका तुरी भूले-भटके बढ़नी लेके आ जा हलइ । आउ ओहे अभी ओकरा जगइलकइ ।
"उठऽ, बहुत हो गेलो सुत्तल !" ऊ ओकरा पर चिल्लइलइ, "नो से उपरे हो गेलो । हम तोरा खातिर चाय लइलियो ह; चाय-वाय चाही की नयँ ? लगऽ हको कि एकदम दुबराल हकऽ ?!"
किरायेदार आँख खोललकइ, चौंक गेलइ आउ नस्तास्या के पछनलकइ ।
"चाय तो मकान-मालकिन हीं से अइले ह न ?" ऊ पुछलकइ, धीरे-धीरे आउ बेमार नियन सूरत बनइले सोफा पर उठके बइठ गेलइ ।
"मालकिन के तरफ से ! हइ !"
ऊ ओकरा सामने अपन खुद के चाय के दरकल केतली रख देलकइ, जेकरा में पतरा चाय हलइ, आउ साथ में शक्कर के दू गो पीयर टुकड़ो रखलकइ ।
"ई ले, नस्तास्या", ऊ बोललइ, अपन धोकड़ी टटोलते (ऊ कपड़ा पेन्हलहीं सुत गेले हल) आउ तामा के एक मुट्ठी रेजकी निकसलकइ, "किरपा करके जो, आउ हमरा लगी पावरोटी रोल खरीदके ला दे । आउ हाँ, सॉसेज (sausage) के दोकान से थोड़े सन सॉसेज भी ले लीहँऽ, जरी सस्ता वला ।"
"रोल तो अभीये ला देबो, लेकिन सॉसेज के बदले बन्दगोभी के शोरबा (सूप) नयँ पसीन करबऽ ? ई बहुत अच्छा शोरबा हको, कल्हूँए के बनावल । कल्हूँए तोहरा लगी बचाके रखलियो हल, लेकिन तूँ देरी से घर अइलऽ हल । बहुत अच्छा बन्दगोभी के शोरबा हको ।"
जब शोरबा लावल गेलइ आउ ऊ पीए लगी चालू कइलकइ, नस्तास्या ओकरा नगीच सोफा पर बइठ गेलइ आउ बकबक करे लगलइ । ऊ एगो देहाती औरत हलइ आउ बहुत बातूनी हलइ ।
"प्रसकोव्या पावलोव्ना तोहरा बारे पुलिस के शिकायत करे ल चाहऽ हथुन", ऊ बोललइ ।
ओकर भृकुटि तन गेलइ ।
"पुलिस के ? उनखा की चाही ?"
"किराया नयँ चुकावऽ हकहो आउ कमरा भी खाली नयँ करऽ हो । ई साफ हइ कि उनखा की चाही ।"
"ए ! शैतान तक अभी पहुँच नयँ होले ह !", ऊ बड़बड़इलइ, दाँत पीसते, "नयँ, ई हमरा लगी अभी ... समय उचित नयँ हके ... ऊ बेवकूफ हइ", ऊ जोर से बात आगे बढ़इलकइ । "आझ हम ओकरा भिर जइबइ, बात करबइ ।"
"ऊ बेवकूफ तो हइए हथिन, ओइसीं, जइसे हम; लेकिन तूँ तो बुद्धिमान हकऽ, तइयो बोरा नियन पड़ल हकऽ, तोरा कोय काम-धंधा काहे नयँ देखल जा हको ? तोर कहना हको कि पहिले बुतरुअन के पढ़वे लगी जा हलहो, लेकिन अभी काहे नयँ कुछ करऽ हो ?"
"हम कर तो रहलिए ह ...", रस्कोलनिकोव अनिच्छा से आउ जरी रूखा स्वर में बोललइ ।
"की करऽ हो ?"
"काम ..."
"कइसन काम ?"
"सोच रहलिए ह", ऊ कुछ पल चुप रहला के बाद गंभीरतापूर्वक उत्तर देलकइ ।
नस्तास्या के अइसीं हँस्सी फूट पड़लइ । ऊ हँसोड़ हलइ आउ, जब कुछ हँसावे वला मजेदार बात होवे, त ऊ कोय अवाज निकासले हँस पड़ऽ हलइ, ओकर सारा देह डोले आउ हिल्ले लगऽ हलइ, तब तक जब तक कि खुद थकके रुक नयँ जाय ।
"आउ ई सोच से बहुत पइसा कमइलऽ ?" आखिर ऊ कइसूँ बोल पइलइ ।
"बिना बूट के हम बुतरुअन के पढ़वे नयँ जा सकऽ ही । हम अइसन काम पे थुक्कऽ ही ।"
"लेकिन कुआँ में तो नयँ थुक्कऽ ।" [2]
"बुतरुअन खातिर कुछ तामा के सिक्का थमा देते जा हइ । कुछ कोपेक लेके की करम ?" नयँ चाहतहूँ ऊ आगे बोललइ, मानूँ ऊ अपनहीं विचार के जवाब दे रहल होवे ।
"त तूँ कि चाहऽ हो कि कुबेर के पूरा खजाना मिल जाय ?"
ऊ चौंकके ओकरा तरफ देखलकइ ।
"हाँ, कुबेर के पूरा खजाना", कुछ पल रुकके ऊ दृढ़तापूर्वक उत्तर देलकइ ।
"अरे नयँ, थोड़ा-थोड़ा करके । तूँ तो हमरा डेराब करऽ ह; अइसीं हम बहुत डर गेलूँ हँ । रोल लावे जाऊँ कि नयँ ?"
"तोर मर्जी ।"
"अरे, हम तो भुलिए गेलियो ! कल्हे तोर एगो चिट्ठी अइलो हल, जब तूँ घरवा पर नयँ हलऽ ।"
"चिट्ठी ! हमर ! केकरा हीं से ?"
"केकरा हीं से, ई हमरा तो नयँ मालूम । डाकपिन के हम अपन जेभी से तीन कोपेक देलियो हल । हमरा ई पइसा वापिस करबहो न ?"
"त ला न, भगमान खातिर, ला !" ऊ बहुत उत्तेजित होके चीख पड़लइ, "हे भगमान !"
एक मिनट के बाद चिट्ठी अइलइ । त इ हलइ - मइया हीं से, आर॰ प्रान्त से । एकरा हथवा में लेते बखत ओकर चेहरा पीयर पड़ गेलइ । लम्मा अरसा से ओकरा कोय चिट्ठी नयँ मिलले हल; लेकिन अभी आउ कोय बात हलइ जेकरा चलते ओकर दिल धड़के लगलइ ।
"नस्तास्या, हियाँ से चल जो, भगमान खातिर; ई हकउ तोर तीन कोपेक, खाली, भगमान खातिर, जल्दी से हियाँ से चल जो !"
चिट्ठी ओकर हथवा में हिल्लब करऽ हलइ; ऊ ओकरा सामने एकरा खोले ल नयँ चाहऽ हलइ - ऊ ई चिट्ठी के साथ एकान्त चाहऽ हलइ । नस्तास्या बाहर चल गेलइ, त ऊ तेजी से ओकरा अपन होंठ भिर लइलकइ आउ चूम लेलकइ; बाद में ऊ पता के लिखावट पर देर तक एकटक देखते रहलइ, छोटगर-छोटगर आउ तिरछा अक्षर के, ओकर परिचित आउ प्यारा, ई लिखावट ओकर मइया के हलइ, जे ओकरा कभी पढ़े-लिखे लगी सिखइलके हल । ऊ चिट्ठी खोले में हिचकिचा रहले हल; शायद ओकरा कोय बात के डर लग रहले हल । आखिर खोललकइ - चिठिया लमगर हलइ, आउ मोटगर, भार में दू लोट [3]; एगो नोटबुक के दू पन्ना बिलकुल छोट्टे-छोट्टे अक्षर में लिक्खल ।
"प्रिय हमर रोद्या", ओकर मइया लिखलके हल, "हमरा तोरा से चिट्ठी के जरिये बात कइला दू महिन्ना से उपरहीं हो गेलो ह, जेकरा चलते हमरो तकलीफ हो रहलो हल आउ रात के नीन नयँ आवऽ हलउ, सोचते रहऽ हलिअउ । लेकिन, हमरा विश्वास हउ कि तूँ हमर ई अनिच्छा वला चुप्पी खातिर हमरा दोष नयँ देमँऽ । तोरा मालूम हउ कि हम तोरा केतना प्यार करऽ हिअउ; तूहीं तो हमन्हीं, मतलब हम आउ दुन्या, खातिर एगो मुनरी (मुँदरी, एकलौता) हकँऽ, तूहीं हमन्हीं के सब कुछ हकँऽ, सब आशा, विश्वास हमर । हमरा पर की गुजरल, जब हमरा मालूम होल कि कुछ महिन्ना पहिले तूँ यूनिवर्सिटी (विश्वविद्यालय) छोड़ देलँऽ, काहेकि तोरा पास गुजारा खातिर कुछ नयँ हलउ, आउ तोर टीसनी आउ गुजारा के दोसरो साधन समाप्त हो गेलो हल ! हम अपन वार्षिक एक सो बीस रूबल के पेंशन से तोरा कइसे मदत कर सकऽ हलिअउ ? पनरह रूबल जे तोरा चार महिन्ना पहिले भेजलियो हल, ऊ हम, जइसन कि तोरा खुद्दे मालूम हकउ, एहे पेंशन के गिरवी रखके हियाँ के लोकल व्यापारी अफ़नासी इवानोविच वाख़रूशिन से उधार लेलियो हल । ऊ निम्मन अदमी हकइ आउ तोर बाऊ के दोस्तो हलउ । लेकिन, ओकरा अपन पेंशन वसूल करे के अधिकार दे देला के बाद, हमरा इंतजार करे पड़लउ, जब तक कि कर्जा चुक नयँ जाय, आउ ठीक अभिये चुक पइलो ह, ओहे से हम अभी तक तोरा कुछ नयँ भेज पइलिअउ । लेकिन अब भगमान के दया से, लगऽ हउ कि हम आउ कुछ भेज सकऽ हिअउ, आउ एक तरह से हमन्हीं के अब अपन भाग्य के सराहे के चाही, जेकरा बारे हम तुरते तोरा बतावे जा रहलियो ह । आउ, पहिला बात, तू अंदाजो लगा सकऽ हँ कि नयँ, हमर प्रिय रोद्या, कि तोर बहिन डेढ़ महिन्ना से हमरे साथ रह रहलो ह, आउ अब आगे से हमन्हीं के अलगे नयँ होवे पड़त । भगमान के दया से ओकर सब कष्ट दूर हो गेलो ह, लेकिन तोरा सब कुछ सिलसिलेबार तरीका से बतइबउ, ताकि तोरा ई पता चल जाव कि ई सब कइसे होलइ, आउ जेकरा अभी तक हमन्हीं तोरा से छिपइले हलिअउ । जब तूँ दू महिन्ना पहिले हमरा लिखलँऽ हल कि तूँ केकरो से सुनलँऽ कि दुन्या के स्विद्रिगाइलोव परिवार के घर में अशिष्ट व्यवहार के चलते बहुत कष्ट झेले पड़ रहले ह, आउ हमरा सब कुछ बतावे लगी कहलँऽ हल, त हम ऊ बखत तोरा की जवाब देतियो हल ? अगर हम तोरा सब कुछ सच-सच लिख देतियो हल, त हमरा ई मालूम हके कि तूँ सब कुछ छोड़-छाड़के, अगर जरूरत पड़तो हल त पैदलो, हमन्हीं के पास आ जइतँऽ हल, काहेकि हम तोर स्वभाव आउ भावना जानऽ हिअउ, आउ अपन बहिन के अपमानित होवे नयँ देतँऽ हल । हमहूँ खुद निराश हो चुकलूँ हल, लेकिन कइले की जा सकऽ हल ? हमरा खुद्दे ऊ बखत सब सच नयँ मालूम हल । सबसे दिक्कत वला बात ई हलइ कि दुनेच्का (दुन्या) जब परसाल उनकर घर में गवर्नेस (बाल-बुतरुन के सँभाले वली) के काम लेलको हल, त ऊ पूरे सो रूबल पेशगी (अग्रिम) ई शर्त पर लेलको हल कि हरेक महिन्ना ओकर वेतन से कुछ काट लेल जइतइ, आउ ओहे चलते, जब तक कर्जा चुक नयँ जाय, तब तक नौकरी छोड़ना संभव नयँ हलइ । आउ ई रकम (अब सब कुछ बता सकऽ हिअउ, हमर करेजा के टुकड़ा रोद्या) ऊ खास तौर पे तोरा साठ रूबल भेजे खातिर लेलको हल, जेकर ऊ बखत तोरा एतना जरूरत हलउ आउ जे तोरा परसाल हमन्हीं तरफ से मिललो हल । हम सब तोरा ऊ बखत धोखा में रखलिअउ, लिखलिअउ कि ई रकम दुनेच्का (दुन्या) के पहिले के बचत कइल पइसा में से भेजल जा रहलो ह, लेकिन अइसन बात नयँ हलइ, परन्तु अभी सब कुछ सच-सच बता रहलियो ह, काहेकि भगमान के दया से अब अचानक सब कुछ बदलके हालत बेहतर हो गेलो ह, आउ एहो बात लगी कि तोरा मालूम पड़उ कि दुन्या तोरा केतना प्यार करऽ हउ आउ ओकर दिल केतना बड़ा हकइ । वास्तव में, मिस्टर स्विद्रिगाइलोव शुरू-शुरू में ओकरा साथ बहुत रूखा व्यवहार करऽ हला आउ खाय के टेबुल के पास ओकरा बारे कइएक तरह के अपमानजनक आउ उपहासजनक बात करते रहऽ हला ... लेकिन ई सब दर्दनाक विस्तार में हम जाय ल नयँ चाहऽ हिअउ, ताकि तोरा खाली-पीली चिंता-फिकिर नयँ होबउ, जबकि ऊ सब बात अब खतम हो चुकलो ह । संक्षेप में, मि॰ स्विद्रिगाइलोव के घरवली मार्फा पित्रोव्ना आउ परिवार के बाकी सब के अच्छा आउ उदार व्यवहार के बावजूद, दुनेच्का (दुन्या) के बहुत कठिनाई झेले पड़लइ, खास करके जब मि॰ स्विद्रिगाइलोव अपन पुरनका फौजी आदत के चलते बाकुस [4] के प्रभाव में रहऽ हला । लेकिन बाद में असलियत की निकसलइ ? की तोरा विश्वास होतउ कि ई पागल अदमी के बहुत पहिलहीं से दुन्या के तरफ लगाव हो गेले हल, लेकिन ई सब कुछ ऊ रूखापन आउ तिरस्कार के रवैया अपनाके ओकरा पर परदा डालले रहल । शायद ओकरा खुद्दे शरम लगऽ हलइ आउ कुछ अजीब अनुभव होवऽ हलइ, खुद के बहुत उमरगर आउ एगो परिवार के बाप समझके, अइसन बेवकूफी भरल आशा रखके, आ ओहे से ऊ अनिच्छा से दुन्या पर अपन गोस्सा निकालऽ हलइ । आ एहो हो सकऽ हइ कि अपन व्यवहार में रूखाई आउ उपहास के जरिये ऊ दोसरा से सच्चाई के छिपावे ल चाहऽ हलइ । लेकिन आखिर ऊ अपना के काबू में नयँ रख पइलकइ आउ ओकर हिम्मत अइसन बढ़ गेलइ कि ऊ दुन्या के सामने खुल्लल आउ नीच प्रस्ताव रख देलकइ, ओकरा भिर कइएक तरह के पुरस्कार के वादा कइलकइ आउ ओकरो से बढ़के ई कहलकइ कि ऊ सब कुछ त्याग देतइ आउ ओकरा साथ दोसर गाँव चल जइतइ, चाहे विदेश । तूँ अंदाज लगा सकऽ हँ कि ओकरा केतना सब कुछ झेले पड़लइ ! ओकरा लगी नौकरी छोड़ देना असंभव हलइ, खाली कर्जा के चलते नयँ, बल्कि मार्फा पित्रोव्ना के भावना पर भी विचार करके, जेकरा अचानक शक हो जइते हल, आउ बाद में, एकरा चलते परिवार में फूट के कारण हो जइते हल । आउ दुनेच्का के भी बड़ी बदनामी होते हल; एकरा से बच्चे के कोय रस्ता नयँ रहते हल । आउ कइएक कारण हलइ, जेकरा चलते दुन्या के ई मनहूस घर से छे महिन्ना से पहिले कइसहूँ पिंड छोड़ावे के कोय आशा नयँ हलइ । वास्तव में तूँ तो दुन्या के जानवे करऽ हँ, कि ऊ केतना बुद्धिमान आउ कइसन इरादा के पक्का स्वभाव के हकइ । दुनेच्का बहुत कुछ बरदास कर सकऽ हइ आउ कठिन से कठिन परिस्थिति में भी खुद में एतना उदारता खोज ले हइ कि अपन पक्का इरादा के भूल नयँ सकइ । ऊ हमरो सब कुछ नयँ लिखलको हल, ताकि हम कहीं घबरा नयँ जाऊँ, लेकिन हमन्हीं दुन्नु के बीच समाचार के आदान-प्रदान अकसर होते रहऽ हलइ । ई घटना के अंत तो बिलकुल अप्रत्याशित ढंग से हो गेलइ । मार्फा पित्रोव्ना संजोग से अपन पति के दुनेच्का के साथ बाग में आरजू-मिन्नत करते सुन लेलकइ, आउ सब कुछ के गलत मतलब निकालके सब कुछ के मामले में दुन्या पर इल्जाम लगा देलकइ, ई सोचके कि ओहे सब कुछ के जड़ हकइ । ओकन्हीं दुन्नु के बीच हुएँ बाग में अजीब तमाशा होलइ - मार्फा पित्रोव्ना दुन्या पर प्रहारो कइलकइ, कुछ सुनहूँ ल नयँ चाहऽ हलइ, आउ खुद्दे घंटा भर चिल्लइते रहलइ, आउ आखिर तुरते दुन्या के हमरा हीं शहर में पठा देवे के हुकुम दे देलकइ, एगो सधारण किसान के गाड़ी में, जेकरा में ओकर सब समान फेंक देवल गेलइ - कपड़ा, पोशाक, जे जइसे मिललइ बिलकुल ओइसहीं, बिना बान्हले-छान्हले । ओहे समय हहाके पानी बरसे लगलइ, आउ अपमानित आउ कलंकित दुन्या के एगो किसान के साथ खुल्ले गाड़ी में पूरा सतरह विर्स्ता [5] जाय पड़लइ । अब तूहीं सोच कि तोरा की जवाब देतियो हल चिट्ठी में, जे तोरा हीं से दू महिन्ना पहिले मिललो हल, आउ हम कउन चीज के बारे लिखतियो हल ? हम खुद निराश हलूँ; हमरा तोरा सच लिखे के हिम्मत नयँ हलउ, काहेकि तूँ बहुत दुखी होतँऽ हल, तोरा गोस्सा अइतो हल आउ परेशान हो जइतँऽ हल, लेकिन तूँ करिए की सकतँऽ हल ? शायद तूँ खुद के बरबाद कर लेतँऽ हल, आउ दुनेच्का भी हमरा माना करते रहऽ हलउ; आ ऊ बखत हमरा दिल में अइसन शोक हलउ कि हम चिट्ठी में अइसीं कुछ अंट-संट आउ कुच्छो चीज के बारे लिखके भर नयँ दे सकऽ हलिअउ । पूरा महिन्ना सउँसे शहर में ई कांड के खुसुर-फुसुर चलते रहलउ, आउ बात हियाँ तक बढ़ गेलउ कि हमरा आउ दुन्या के चर्च (गिरिजाघर) जाना मोसकिल हो गेलउ, काहेकि लोग तिरस्कार से देखऽ हल आउ कानाफूसी करऽ हल आउ ई मामले में हमन्हीं के सामने खुलके भी बोल दे हल । सब्भे जान-पछान के लोग हमरा से कतराय लगला हल, सब कोय नमस्ते करे लगी भी बन कर देलकइ, आउ हमरा पक्का पता चल गेल कि व्यापारी के विक्रेता आउ कुछ क्लर्क हमर घर के गेट के अलकतरा से पोतके हमरा अपमानित करे ल चाहऽ हलइ [6], जेकरा चलते मकान-मालकिन माँग करे लगलइ कि हमन्हीं फ्लैट खाली कर देऊँ । ई सब के कारण मार्फा पित्रोव्ना हलइ, जे सब घर जाके दुन्या पर इल्जाम लगावे आउ कीचड़ उछाले में सफल हो गेलइ । ऊ हियाँ के सब कोय से परिचित हकइ आउ ई महिन्ना हरदम शहर अइते रहऽ हलइ, आउ चूँकि ऊ जरी बातूनी हकइ आउ अपन पारिवारिक मामला के बारे बतियाय में ओकरा अच्छा लगऽ हइ, आ खास करके अपन पति के बारे सबके आउ हरेक के शिकायत करे में, जे बिलकुल खराब बात हइ, त ई तरह से ऊ सब खिस्सा थोड़हीं समय में फैला देलकइ, खाली शहरे में नयँ, बल्कि पूरा जिला भर में । हम तो बेमार पड़ गेलूँ, लेकिन दुनेच्का हमरा से जादे मजबूत दिल के हइ, आउ काश, तूँ देख पइतँऽ हल कि ऊ केतना सब कुछ बरदास कइलकइ आउ हमरा तसल्ली देते रहलइ आउ प्रोत्साहित करते रहलइ ! ऊ तो फरिश्ता हइ ! भगमान के किरपा से हमन्हीं के तकलीफ कमती हो गेल : मिस्टर स्विद्रिगाइलोव सोच विचारके अपन नीयत बदल लेलकइ आउ ओकरा पछतावा होलइ, आउ शायद दुन्या पर तरस खाके, ऊ मार्फा पित्रोव्ना के सामने दुनेच्का के पूरा निर्दोष होवे के पूरा आउ पक्का सबूत रख देलकइ, एगो चिट्ठी के रूप में, जे मार्फा पित्रोव्ना के ओकन्हीं के बाग में साथ-साथ देखे के पहिलहीं दुन्या के लचारी में ओक्कर नाम से लिक्खे आउ भेजे पड़ले हल । ई चिट्ठी के जरिये दुन्या निजी तौर पे सफाई आउ चोरी-छिपे मिल्ले से इनकार कर देलके हल, जेकरा लगी ऊ जिद कइले हलइ । दुन्या के चल गेला के बाद ई चिट्ठी मिस्टर स्विद्रिगाइलोव के हथवे में रह गेले हल । ई चिट्ठी में ऊ बहुत जोशीला ढंग से आउ पूरा गोस्सा के साथ धिक्कार देलके हल, मार्फा पित्रोव्ना के साथ ओकर नीच व्यवहार खातिर, आउ ओकरा आद दिलइलके हल कि ऊ एगो बाप आउ परिवार के प्रधान हइ, आउ आखिर में, ऊ बतइलके हल कि ओकरा तरफ से एगो पहिलहीं से दुखी आउ बेबस लड़की के सताना आउ दुखी करना केतना नीच हरक्कत हकइ । संक्षेप में, प्रिय रोद्या, ई चिट्ठी एतना नेकी से, आउ दिल के छू लेवे वला ढंग से लिक्खल हलइ, कि एकरा पढ़ते बखत हम रो पड़लूँ, आउ अभियो तक हम बिना आँख में लोर लइले नयँ पढ़ सकऽ हूँ । एकरा अलावे, नौकरवन के गवाही भी आखिर दुन्या के सफाई में सहायक होलइ, आउ जेतना कि मिस्टर स्विद्रिगाइलोव खुद समझऽ हलइ, ओकर अपेक्षा जे बहुत कुछ जादहीं देखलके आउ जानऽ हलइ, जइसन कि अकसर होवऽ हइ । मार्फा पित्रोव्ना तो बिलकुल दंग हो गेलइ आउ जइसन कि ऊ खुद हमन्हीं सामने स्वीकार कइलकइ, ऊ "फेर से विपत्तिग्रस्त" हो गेलइ, लेकिन साथे-साथ दुन्या के निर्दोष होवे के पूरा विश्वास हो गेलइ, आउ दोसरे दिन, एतवार के सीधे गिरजाघर जाके घुटना टेकके आँख में आँसू भरके माता मेरी के सामने प्रार्थना कइलकइ कि ई नयका परीक्षा के झेले के आउ अपन कर्तव्य निभावे के शक्ति दे । तब गिरजाघर से सीधे, केकरों हीं बिना ठहरले, हमन्हीं भिर अइलइ, हनन्हीं के सब कुछ बतइलकइ, जोर से रो पड़लइ, आउ पूरा पछतावा के साथ ऊ दुन्या के गले लगइलकइ आउ ओकरा से माफी मँगलकइ । ओहे सुबह, बिना देरी कइले, हमन्हीं भिर से शहर में आउ सगरो, सबके घर गेलइ, आउ बहुत प्रशंसा भरल शब्द में आउ आँसू बहइते, दुन्या के निर्दोष होवे के बात आउ ओकर भावना आउ व्यवहार के श्रेष्ठता के बखान कइलकइ । एकरो से बढ़के, ऊ मिस्टर स्विद्रिगाइलोव के नाम दुन्या के हाथ के लिक्खल चिट्ठी सबके देखइलकइ आउ जोर-जोर से पढ़के सुनइलकइ, हियाँ तक कि ओकर नकल बनावे के भी अनुमति दे देलकइ (जे हमर विचार से अति हकइ) । ई तरह से शहर के सबके घर जाय में ओकरा कइएक दिन गाड़ी से चक्कर मारे पड़लइ, काहेकि कुछ लोग ई बात के बुरा मान गेलइ कि दोसरा के हियाँ पहिले काहे चल गेलइ । आउ ई तरह से पारी बान्हल गेलइ, जेकरा से हरेक घर में पहिलहीं से इंतजार होवे लगलइ आउ सब्भे के मालूम रहइ कि फलना-फलना दिन के मार्फा पित्रोव्ना फलना-फलना घर में चिट्ठी पढ़े वली हकइ, आउ हरेक तुरी पढ़े के बखत अइसनो लोग जमा हो जइते जा हलइ, जे पारी के अनुसार कइएक तुरी चिट्ठी पढ़ते सुन चुकले हल, अप्पन घर में चाहे दोसर परिचित सब के घर में । हमर विचार में, बहुत कुछ, बहुत जादहीं कुछ एकरा में अइसन होलइ जेकर बिलकुल जरूरत नयँ हलइ; लेकिन मार्फा पित्रोव्ना के स्वभावे अइसन हकइ । खैर, ऊ दुनेच्का के इज्जत फेर से पूरा तरह से बरकरार कर देलकइ, आउ ई सब कांड के, पूरा बदनामी के, कभी नयँ मिटे वला कलंक लग गेलइ ओकर पति पर, मुख्य अपराधी के रूप में, जेकरा चलते हमरा ओकरा पर तरस भी आवऽ हइ; ई दीवाना पर बहुत सख्ती से पेश आल गेलइ । एकर परिणाम ई होलइ कि दुन्या के कइएक घर से टीसनी पढ़ावे के निमंत्रण मिललइ, लेकिन ऊ इनकार कर देलकइ । सामान्य रूप से, अचानक सब कोय ओकरा से विशेष आदर के साथ व्यवहार करे लगलइ । ई सब बात के चलते मुख्य रूप से ऊ अप्रत्याशित घटना होलइ, जेकरा से अब, कहल जा सकऽ हइ कि, हमन्हीं के पूरा भाग्ये बदल रहले ह । ई जान ले, प्रिय रोद्या, कि दुन्या के साथ एगो अदमी शादी करे ल चाहऽ हइ आउ ऊ ओकरा अपन सहमति भी दे देलके ह, जेकरा बारे हम तोरा तुरते बतावे जा रहलियो ह । आउ हलाँकि ई सब तोर राय लेले बिना कइल गेलो ह, लेकिन आशा हउ कि तूँ न हमरा से, न अपन बहिनी से शिकायत करमँऽ, काहेकि खुद्दे ई बाते से देखमँऽ कि तोर इंतजार करना आउ तोर जवाब पहुँचे तक मामला के स्थगित रखना हमन्हीं लगी असंभव हलउ । आउ तूँ, खुद्दे हियाँ रहले बिना, सब कुछ के बारे ठीक से फैसला भी नयँ कर सकतँऽ हल । ई सब होलइ अइसे । ई प्योत्र पित्रोविच लुझिन कोर्ट काउंसिलर [7] के पद पर हथिन, आउ दूर के रिश्तेदार मार्फा पित्रोव्ना के, जे ई जोड़ी मिलावे में योगदान देलका । बात एकरा से शुरू होलइ, कि उनकर जरिये से ऊ हमन्हीं से परिचित होवे के अपन इच्छा जाहिर कइलका, उनकर अच्छा से खातिर कइल गेलइ, कॉफी पिलका, आउ दोसरहीं दिन चिट्ठी भेज देलका, जेकरा में ऊ बहुत आदरपूर्वक अपन प्रस्ताव जाहिर कइलका आउ त्वरित आउ पक्का जवाब के प्रार्थना कइलका । ऊ कामकाजी आउ व्यस्त अदमी हका, आउ अभी पितिरबुर्ग लौट जाय के जल्दी में हका, से से हरेक मिनट उनका लगी कीमती हकइ । निस्संदेह हमन्हीं के शुरू-शुरू में बहुत अचरज होलइ, काहेकि ई सब कुछ बहुत जल्दीबाजी में आउ अप्रत्याशित ढंग से होलइ । ऊ सारा दिन हमन्हीं एक साथ सोच-विचार करते गेलिअइ । ऊ विश्वसनीय आउ खाता-पीता अदमी हथिन, दू-दू सरकारी ओहदा पर काम करऽ हथिन आउ खुद के उनकर संपत्ति हकइ । ई सच हकइ कि उनकर उमर पैतालीस बरस के हइ, लेकिन उनकर सूरत-शकल काफी निम्मन हइ आउ अभियो औरतियन के आकर्षक लग सकऽ हथिन, आउ साधारणतः ऊ बहुत गंभीर आउ सभ्य लगऽ हथिन, लेकिन जरी उदास आउ मानूँ अभिमानी । लेकिन हो सकऽ हइ कि प्रथमदृष्ट्या ऊ अइसन लगऽ हथिन । आउ हाँ, प्रिय रोद्या, हम तोरा अगाह करऽ हिअउ कि जब तोरा उनका से पितिरबुर्ग में मोलकात होतउ, जे बहुत जल्दीए होवे वला हउ, त उनका देखतहीं अगर उनका में कोय चीज अच्छा नयँ लगउ, त बहुत जल्दीबाजी आउ जोश में उनका बारे कुछ राय नयँ बनइहँऽ, जइसन कि तोर सुभाव हउ । हम तोरा ई पहिले से बता रहलियो ह कि खुदा-न-खास्ते कहीं अइसन हो जाय, हलाँकि हमरा विश्वास हउ कि तोरा पर उनकर अच्छे असर पड़तउ । आउ एकरा अलावे, कउनो अदमी के समझे खातिर ई जरूरी हइ कि ओकरा बारे धीरे-धीरे आउ सवधानी से सोच-विचार कइल जाय, ताकि गलतफहमी आउ पूर्वाग्रह के शिकार नयँ होल जाय, जेकरा बाद में सुधारना आउ दूर करना कठिन हइ । आउ प्योत्र पित्रोविच, कम से कम कइएक लक्षण से बिलकुल भला अदमी लगऽ हथिन । पहिलहीं मोलकात में ऊ हमन्हीं के बतइलथिन कि ऊ व्यवहारिक (प्रैक्टिकल) व्यक्ति हका, लेकिन जइसन कि ऊ खुद्दे हमन्हीं के बतइलथिन, कइएक बात में ऊ "आझकल के उभरते पीढ़ी के विचारधारा" से सहमत हका आउ सब्भे पूर्वाग्रह के विरोधी हका । आउ बहुत कुछ बोललथिन, काहेकि ऊ जरी अभिमानी लगऽ हथिन आउ उनका जरी लगऽ हइ कि उनकर बात सुनल जाय, लेकिन ई ओइसन कोय बुराई नयँ हइ । हमरा तो जरूर कमती समझ में आल, लेकिन दुन्या हमरा समझइलकउ कि हलाँकि ऊ अदमी कमती पढ़ल-लिखल हका, लेकिन ऊ बुद्धिमान हका आउ देखे में अच्छा सुभाव के लगऽ हका । तोरा अपन बहिनी के सुभाव मालूम हकउ, रोद्या । ऊ अपन इरादा के पक्की, समझदार, धीरज वली आउ उदार हृदय वली लड़की हकइ, हलाँकि ओकर दिल भावुक हइ, जइसन कि ओकरा में हम अच्छा से भाँपलूँ हँ । ई सच हइ कि कोय विशेष प्रेम न एकरा तरफ से हइ, आउ न उनका तरफ से, लेकिन दुन्या, एगो समझदार लड़की के अलावे साथे-साथ उदार दिल के जीव हइ, फरिश्ता के तरह, आउ ऊ अपन कर्तव्य समझतइ कि अपन पति के खुश रक्खे, आउ ओहो अपना तरफ से ओकर खुशी के ध्यान रखथिन, आउ ई अन्तिम बिन्दु पे फिलहाल तो शंका करे के कोय बड़गर कारण नयँ दिखऽ हइ, हलाँकि ई माने पड़तइ कि सब मामला जरी जल्दीबाजी में तय कइल गेले ह । एकर अलावे ऊ एगो बहुत समझदार अदमी हथिन, आउ पक्का बात हइ कि ऊ खुद देखथिन कि दुन्या जेतने जादे उनका हीं सुखी रहतइ ओतने जादे उनकर खुद के दाम्पत्य जीवन खुशहाल रहे के भरोसा होतइ । आउ जाहाँ तक अस्थिर स्वभाव, कुछ पुरनका आदत आउ कुछ विचार में मतभेद के सवाल हकइ (जे सुखी से सुखी दाम्पत्य जीवन में भी होवे करऽ हइ), त ई मामले में दुनेच्का खुद्दे हमरा बतइलकइ कि ओकरा खुद पर भरोसा हकइ, एकरा बारे में चिंता करे के कोय बात नयँ हइ, आउ ऊ बहुत कुछ झेल सकऽ हइ, बशर्ते आगे के संबंध ईमानदारी आउ सच्चाई पर आधारित रहे । उदाहरण के तौर पे, ऊ शुरू-शुरू में कुछ कठोर नियन लगलथिन, लेकिन अइसन एहो कारण से हो सकऽ हइ कि ऊ निष्कपट आउ खुला विचार के अदमी हथिन, आउ दरअसल एहे बात हइयो हइ । उदाहरण के तौर पे, उनकर दोसरा तुरी भेंट के बखत, जबकि उनका दुन्या के सहमति मिल चुकले हल, बातचीत के दौरान बतइलथिन कि दुन्या से परिचय होवे के पहिलहीं ऊ अपन मन में ठान लेलथिन हल कि ऊ कोय अइसन ईमानदार लड़की से बिना कोय दहेज के शादी करथिन, जे मुसीबत झेलल रहे, काहेकि, जइसन कि ऊ समझइलथिन, पति के कइसहूँ अपन पत्नी के आभारी नयँ होवे के चाही, अगर पत्नी अपन पति के अपन उपकारी समझे । आउ हमरा कहना हउ कि हम जइसे लिखलियो ह ओकरा अपेक्षा ऊ ई बात आउ कुछ नरमी से आउ मधुर स्वर में व्यक्त कइलथिन हल, काहेकि हम उनकर असली वक्तव्य के भूल गेलियो ह, आउ खाली हमरा ओकर अर्थ आद हकउ, आउ एकरा अलावे ऊ जे कुछ बोललथिन ऊ पहिले से सोचल-विचारल नयँ हलइ, बल्कि बातचीत के दौरान सहज भाव से उनकर मुँह से निकल गेलइ, ओहे से ऊ बाद में एकरा सुधारे के आउ अधिक मधुर बनावे के कोशिश कइलथिन; लेकिन हमरा तो कइसूँ ई जरी तीक्ष्ण लगलइ, आउ हम दुन्या के ई बात बतइलिअइ । लेकिन दुन्या चिढ़के हमरा जवाब देलकइ कि "कथनी अभी करनी नयँ हकइ", आउ ई बात वास्तव में सही हकइ । अपन फैसला करे के पहिले दुनेच्का रात भर नयँ सो पइलकइ, आउ ई समझके कि हम सुत गेलिए ह, ऊ बिस्तर से उठलइ आउ कमरा में शतपथ करे लगलइ (आगे-पीछे चक्कर लगइते रहलइ); आखिर ऊ प्रतिमा के सामने टेहुना टेकके बइठ गेलइ आउ देर तक तन्मय होके प्रार्थना कइलकइ आउ सुबह में हमरा सुनइलकइ कि ऊ फैसला कर लेलके ह । हम पहिलहीं बता चुकलियो ह कि प्योत्र पित्रोविच अब पितिरबुर्ग खातिर रवाना होवे वला हथिन । हुआँ उनकर बड़गर-बड़गर कारोबार हकइ, आउ ऊ पितिरबुर्ग में एगो सार्वजनिक वकील के कार्यालय खोले ल चाहऽ हथिन । ऊ लम्मा समय से कइएक तरह के नालिश आउ मोकदमा के कार्यवाही में लगल हथिन, आउ हालहीं में एगो बड़गर मोकदमा जीत चुकलथिन हँ । पितिरबुर्ग में उनका एहो बात लगी होवे के चाही, काहेकि सीनेट [8] के सामने उनकर एगो बड़गर मोकदमा के सुनवाई हकइ । ई तरह से, प्यारे रोद्या, ऊ तोरो लगी बहुत काम आ सकऽ हथुन, सब्भे कुछ में, आउ हम आउ दुन्या दुन्नु तय कइलियो ह कि तूँ, आझे से भी, निश्चय ही अपन भविष्य के जीविका शुरू कर सकऽ हँ, आउ समझ सकऽ हँ कि तोर किस्मत तय आउ पक्का हो चुकलो ह । काश, अइसन हो जाय ! एकरा से एतना फयदा होत कि एकरा आउ कुछ दोसर चीज नयँ, बल्कि सर्वशक्तिमान के हमन्हीं लगी सीधा वरदान समझल जा सकऽ हइ । दुन्या भी एहे सपना देखब करऽ हइ । हमन्हीं तो एकरा बारे प्योत्र पित्रोविच के भी कुछ शब्द बतावे के जोखिम उठा लेलिए ह । ऊ सवधानीपूर्वक अपन मत व्यक्त कइलका आउ कहलका कि वास्तव में चूँकि सेक्रेटरी बेगर तो काम चलऽ हइ नयँ, त स्वभाविक रूप से कहल जा सकऽ हइ कि अजनबी के अपेक्षा अपन रिश्तेदार के तनखाह (वेतन) देना बेहतर होतइ, अगर खाली ऊ काम के योग्य होवे (मानूँ तोरा योग्य होवे में कोय शक हो सकऽ हइ !), लेकिन ऊ शंका जरूर जाहिर कइलथिन कि यूनिवर्सिटी में अध्ययन से हो सकऽ हउ कि तोरा छुटिए नयँ मिलउ कि उनकर दफ्तर के काम खातिर समय निकाल पइमहीं । अभी खातिर तो बात हिएँ पर खतम हो गेलइ, लेकिन दुन्या तो एकरा छोड़के अब आउ कुछ नयँ सोचऽ हइ । अब तो ओकरा कुछ दिन पहिलहीं से मानूँ एक प्रकार के जुनून सवार हइ आउ एगो पूरा प्लान बना लेलके ह, कि आखिर चलके प्योत्र पित्रोविच के मोकदमा वला काम में तूँ उनकर खाली एगो सहयोगी ही नयँ, बल्कि साझीदारो बन जायँ, खास करके ई कारण से कि तूँ खुद्दे विधि संकाय (the faculty of law) के छात्र हकँऽ । हम तो, रोद्या, ओकरा से बिलकुल सहमत हकिअउ आउ ओकर सब्भे प्लान आउ उमीद में साथ हकिअउ, ई सब के पूरा होवे के पूरा संभावना देखके । आउ प्योत्र पित्रोविच के टाल-मटोल के बावजूद, जे अभी स्वभाविक हइ, (काहेकि ऊ अभी तक तोरा नयँ जानऽ हथुन), दुन्या के पक्का विश्वास हकइ, कि ऊ अपन होवे वला पति पर अपन अच्छा असर के बल पर सब कुछ पा लेतइ, आउ एकरा में ओकरा पक्का विश्वास हइ । जाहिर हइ कि हमन्हीं एतना सवधानी तो बरतवे कइलिए ह कि प्योत्र पित्रोविच से अपन ई दूर वला सपना सब के बारे कुछ नयँ कहलिए ह, खास करके ई बारे कि तूँ उनकर साझीदार (पार्टनर) बनम्हीं । ऊ एगो व्यवहारिक (प्रैक्टिकल) अदमी हका, आउ शायद कोय उत्साह नयँ देखइता, काहेकि ई सब उनका लगी खाली सपना लगइ । ओइसहीं, न तो दुन्या, आउ न हमहीं उनका से आधो शब्द बोललिअइ, अपन पक्का आशा के बारे, कि ऊ पइसा से हमन्हीं के मदत करथिन, जब तक तूँ यूनिवर्सिटी में हकहीं; हमन्हीं सबसे पहिले तो ई सोचके नयँ कहलिअइ, कि ई सब कुछ बाद में अपने आप हो जइतइ, आउ ऊ हमन्हीं के बिना कुछ कहले, ऊ खुद्दे असानी से प्रस्ताव रखथिन (भला ऊ दुनेच्का के एतना-सन बात के टालिए कइसे सकऽ हथिन !), खास करके ई बात से कि तूँ खुद दफ्तर में उनकर दहिना हाथ बन सकऽ हँ, आउ ई मदत कोय खैरात में नयँ मिलतउ, बल्कि ई तोर अर्जित तनखाह के रूप में होतउ । ई तरह दुनेच्का बंदोबस्त करे लगी चाहऽ हइ, आउ हम ओकरा से बिलकुल सहमत हिअइ । आउ नयँ बतावे के दोसर कारण ई हइ कि हम खास करके चाहऽ हलिअइ कि हमन्हीं के अब अगला मोलकात के बखत हम तोरा उनका सामने बराबर के हैसियत से पेश करिअउ । जब दुन्या उनका से तोरा बारे बड़ी जोश के साथ बात कइलकउ, त ऊ जवाब देलथिन कि कउनो अदमी के बारे कोय राय कायम करे कि पहिले ओकरा खुद करीब से देखे के जरूरत होवऽ हइ, आउ खुद ऊ तोरा से जान-पछान हो गेला के बाद तोरा बारे अपन राय कायम करथुन । जानऽ हँ, हमर अनमोल रोद्या, कुछ विचार के अधार पर हमरा लगऽ हके (लेकिन प्योत्र पित्रोविच से ई बात के कुछ लेना-देना नयँ हइ, बल्कि अइसीं हमर अप्पन व्यक्तिगत मामला हइ, आउ शायद बुढ़ारियो के सनक होवइ), हमरा लगऽ हके कि शायद हमरा लगी बेहतर होवत, अगर हम उनकन्हीं के शादी के बाद अकेल्ले रहम, जइसे कि अभी रहऽ हूँ, आउ उनकन्हीं के साथ नयँ । हमरा पूरा विश्वास हके कि ऊ एतना उदारता आउ विनम्रता देखइता, कि खुद्दे हमरा बोलइता आउ बेटी से हमरा आगे दूर नयँ रहे के सुझाव देता, आउ अभी तक ऊ कुछ नयँ बोलला ह, त जाहिर हइ, कि बिन बोललहूँ ई मानल बात समझल जा हइ; लेकिन हम इनकार कर देम । हम जिनगी में कइएक तुरी देखलूँ हँ, कि पति सब के दिल में सास के मामले में सहज नयँ महसूस होवऽ हइ, लेकिन हम खाली एहे नयँ चाहऽ हूँ कि हमरा चलते केकरो तनिक्को सन तकलीफ नयँ होवे, बल्कि हम खुद्दे पूरा तरह से अजाद रहूँ, जब तक कि हमरा अपन रोटी के एगो टुकरी मिलते रहे आउ तोरा आउ दुनेच्का जइसन औलाद रहे । अगर संभव होल त तोहन्हीं दुनहूँ के आसपास हम बस जाम, काहेकि, रोद्या, सबसे बड़गर खुशखबरी तो हम चिट्ठी के आखिरी हिस्सा लगी बचा के रखलियो ह - ई जान ले, हमर प्यारे दोस्त, कि शायद बहुत जल्दीए फेर से एकट्ठा होते जाम आउ लगभग तीन साल के जुदाई के बाद हम तीनों गले-गले मिल्लम ! ई तो पक्का तौर पे तय हो गेलो ह कि हम आउ दुन्या पितिरबुर्ग जा रहलियो ह, ठीक कब, ई तो हमरा मालूम नयँ, लेकिन, कइसूँ जल्दीए, बहुत जल्दीए, हो सकऽ हइ कि एक्को सप्ताह में । सब कुछ प्योत्र पित्रोविच पर निर्भर हइ, जे जइसीं पितिरबुर्ग में सब कुछ देखके पता लगा लेता त हमन्हीं के तुरते बतइता । ऊ कोय हिसाब से चाहऽ हथिन, कि विवाह के रस्म जल्दी से जल्दी निपटा लेल जाय, आउ अगर संभव होवे त शादी एहे मांसभक्षणकाल [9] में हो जाय, आउ समय के कमी से संभव नयँ हो पाबइ, त देवी के उपवास [10] के तुरते बाद । ओह, तोरा करेजा से लगाके हमरा केतना खुशी होत ! तोरा मिल्ले के खुशी में दुन्या केतना उत्तेजित हकउ, आउ एक तुरी हमरा मजाक में बतइलको हल, कि खाली एहो एक बात लगी हम प्योत्र पित्रोविच से शादी कर लिअइ । ऊ तो एगो फरिश्ता हउ ! ऊ अब हमर ई चिट्ठी में आउ कुछ नयँ लिक्खे वली हकउ, लेकिन हमरा एतना लिक्खे लगी कह देलको ह कि ओकरा तोरा से एतना सारा बात करे के हइ, एतना जादे, कि ओकर हाथ अभी कलम उठावे में साथ नयँ दे रहले ह, काहेकि कुछहीं लाइन में ऊ कुच्छो नयँ बता पइतइ, बल्कि आउ खाली जी बेचैन हो जइतइ; लेकिन ऊ कहलको ह कि ओकरा तरफ से हम तोरा कसके आलिंगन कर लिअउ आउ अनगिनत चुम्बन भेज दिअउ । लेकिन, हलाँकि हमन्हीं शायद व्यक्तिगत रूप से बहुत जल्दीए मिल्ले लगी अइते जइबउ, तइयो तोरा एक-दू दिन में पइसा पठइबउ, जादे से जादे जेतना हमरा से बन पइतउ ओतना । अब जबकि सबके मालूम हो गेले ह कि दुनेच्का के शादी प्योत्र पित्रोविच से होवे जा रहले ह, त हमर साख अचानक बढ़ गेल, आउ ई हम पक्का जानऽ ही कि अफ़नासी इवानोविच हमरा अब, पेंशन के जमानत पर, पचतरो रूबल लगी भरोसा कर लेतइ, ताकि हम तोरा पचीस चाहे तीसो रूबल भेज सकऽ हिअउ । हम आउ जादहूँ भेज देतियो हल, लेकिन हमरा रस्ता के खरचा के चिंता हकउ; आउ हलाँकि प्योत्र पित्रोविच एतना अच्छा हलथिन कि हमन्हीं के रजधानी के यात्रा के खरचा के कुछ हिस्सा अपने उप्पर ले लेलथिन हँ, मतलब ई कि हमन्हीं के समान आउ बड़का सन्दूक (कइसूँ अपन जान-पछान के लोग से) अपन खरचा से पहुँचवावे के जिमेवारी खुद लेलथिन हँ, लेकिन तइयो हमन्हीं के पितिरबुर्ग पहुँचे खातिर कुछ खरचा के इंतजाम तो करे के चाही, कम से कम पहिला कुछ दिन खातिर, अइसन नयँ होवे के चाही कि हमन्हीं के पास एगो अद्धी भी नयँ रहे । लेकिन दुनेच्का आउ हम दुन्नु मिलके ठीक-ठीक खरचा जोड़ लेलिए ह, आउ ई मालूम पड़लइ कि रस्ता के खरचा थोड़हीं सन होतइ । हमन्हीं के हियाँ से रेल्वे तक कुल नब्बे विर्स्ता के दूरी हइ, आउ हमन्हीं पहिलहीं कइसूँ एगो जान-पछान के किसान ड्राइवर से बात कर लेलिए ह; आउ हुआँ से दुनेच्का आउ हम अराम से तेसरा दरजा में सफर कर सकबइ । ओहे से शायद हम तोरा पचीस नयँ, बल्कि निश्चित रूप से तीस रूबल भेज सकबउ । लेकिन अब काफी हो गेलउ; लिखके दू पन्ना पूरा भर गेलउ, आउ एकरा में कोय जगह नयँ बचलो ह; अपन पूरा रामकहानी; लेकिन ई बीच होवो तो बहुत कुछ कइलो ह ! आउ अब, हमर अनमोल रोद्या, नगीच भविस में मोलकात के पहिले तक तोरा करेजा से लगावऽ हिअउ आउ माय के अशीर्वाद दे हिअउ । अपन बहिन दुन्या से प्यार करिहँऽ, रोद्या; ओकरा ओइसहीं प्यार करिहँऽ, जइसे ऊ तोरा प्यार करऽ हउ, आ ई जान ले कि ऊ तोरा बेइंतहा प्यार करऽ हउ, ऊ तोरा खुद से भी बढ़के प्यार करऽ हउ । ऊ फरिश्ता हउ, आउ तूँ रोद्या, तूँ हमन्हीं लगी सब कुछ हकँऽ - हमर सब उमीद आउ सब भरोसा । तूँ सुखी रहमँऽ, त हमन्हीं सुखी रहम । तूँ भगमान के प्रार्थना तो करँऽ हँ न, रोद्या, पहिले नियन आउ हमर विधाता आउ त्राता के दया पर तूँ विश्वास तो करँऽ हँ न ? हमरा डर लगल रहऽ हउ कि कहीं तोर दिल में आझकल के नास्तिकता के फैशन तो घर नयँ कर गेलउ ? अगर अइसन बात हकउ, त हम तोरा लगी प्रार्थना करबउ । आद कर, प्यारे, कि कइसे तूँ जब बुतरू हलँऽ, आउ तोर बाऊ जित्ते हलथुन, त हमर टेहुना पे बइठ के तोतरा-तोतराके प्रार्थना करते रहऽ हलँऽ आउ कइसे ऊ बखत हमन्हीं खुशहाल हलूँ ! अलविदा, भलुक आउ बेहतर, अगला मिलन तक ! तोरा करेजा से चिपकावऽ हिअउ आउ ढेर सारा चुम्बन ।
मरते दम तक तोर
पुलख़ेरिया रस्कोलनिकोवा ।”
चिट्ठी पढ़ते बखत लगभग शुरुए से रस्कोलनिकोव के चेहरा लोर से भींगल रहलइ; लेकिन जब ऊ पढ़के खतम कइलकइ त ओकर चेहरा पीयर, ऐंठन से विकृत हो गेले हल, आउ ओकर ठोर पर भारी, चिड़चिड़ा आउ द्वेषपूर्ण मुस्कान हलइ । ऊ पातर लेकिन कसके फिट होल आउ फट्टल-पुरान अपन तकिया पर अपन सिर रख लेलकइ, आउ सोचते रहलइ, देर तक सोचते रहलइ । ओकर दिल जोर-जोर से धड़क रहले हल, आउ ओकर दिमाग में विचार के तूफान मचल हलइ । आखिर ई पीयर छोटगर कमरा में, जे एगो अनवारी चाहे सन्दूक नियन हलइ, ओकरा घुटन आउ जकड़न महसूस होवे लगलइ । ओकर आँख आउ दिमाग खुला जगह लगी तड़प उठलइ । ऊ हैट लेलकइ आउ निकस पड़लइ, अबरी ओकरा ज़ीना पर केकरो से भेंट हो जाय के डर बिलकुल नयँ हलइ; एकरा बारे ऊ भूल चुकले हल । ऊ व॰ चौक से होके वसिलेव्स्की टापू [11] के तरफ के रस्ता पकड़लकइ, अइसन जल्दी में जा रहले हल मानूँ ओकरा कोय काम के वास्ते जाय के हलइ, लेकिन अपन आदत के मोताबिक, रस्ता पर बिन ध्यान देले, अपने बारे फुसफुसइते, आउ सुनाय पड़े लायक अवाज में अपने आप से कुछ बतिअइते, जेकरा से आवे-जाय वला लोग के बहुत अचरज होवऽ हलइ । कइएक लोग तो ओकरा पीयल समझ रहले हल ।
Posted by नारायण प्रसाद at 5:38 PM No comments: Links to this post
Labels: अनूदित साहित्य, उपन्यास
Subscribe to: Posts (Atom)